
NOTE DE SINTEZĂ

 

 

Prezentul studiu descrie consecinţele patrimoniale ale divorţului, în Anglia şi Ţara Galilor, Danemarca, Elveţia, Franţa, Germania şi Spania.

De asemenea, lucrarea de faţă încearcă o analiză a principalelor efecte ale divorţului în ceea ce priveşte relaţiile patrimoniale dintre soţi în România.

În fiecare ţară prezentăm principalele caracteristici ale pensiei alimentare pentru copii şi diferitele transferuri patrimoniale şi financiare care au loc între soţi, după pronunţarea divorţului. În acelaşi timp sunt prezentate lichidarea regimului matrimonial şi modul de atribuire a locuinţei comune a soţilor.

 

 

EFECTELE DIVORŢULUI ÎN CEEA CE PRIVEŞTE 

RELAŢIILE PATRIMONIALE DINTRE SOŢI

ÎN ROMÂNIA

 

 

Aspecte generale privind relaţiile patrimoniale dintre soţi

Totalitatea normelor juridice care reglementează relaţiile dintre soţi cu privire la bunurile lor şi cele care se stabilesc între soţi şi terţele persoane privind bunurile soţilor constituie regimul juridic al bunurilor soţilor, adică regimul matrimonial.

În dreptul comparat, regimurile matrimoniale se clasifică după mai multe criterii. Astfel, după izvorul lor, regimurile matrimoniale sunt legale şi convenţionale, după cum sunt stabilite prin legi ori prin convenţie. Se numeşte convenţie matrimonială sau de căsătorie acea convenţie prin care viitorii soţi stabilesc regimul matrimonial căruia se supun. Convenţia matrimonială se încheie înainte de celebrarea căsătoriei. În cazul regimurilor matrimoniale modificabile, convenţia matrimonială se poate încheia şi în timpul căsătoriei.

După structura lor, regimurile matrimoniale sunt de comunitate, universale sau parţiale de bunuri şi de separaţie (regimul separaţiei de bunuri şi regimul dotal). De asemenea, există regimuri matrimoniale eclectice, care îmbină separaţia de bunuri în timpul căsătoriei cu principiul comunitar ce se manifestă la desfacerea acesteia.

În sfârşit, regimurile matrimoniale sunt imutabile şi mutabile, după cum nu se pot modifica, respectiv se pot modifica în timpul căsătoriei.

Potrivit regimului matrimonial consacrat în dreptul nostru, soţii au două categorii de bunuri: a) comune ambilor soţi; b) proprii fiecăruia dintre ei. Regula este că bunurile dobândite de oricare dintre soţi în timpul căsătoriei sunt comune, iar excepţia este că anumite bunuri, limitativ prevăzute de lege, sunt proprii (art. 30 şi 31 Codul familiei). Grupa bunurilor comune şi aceea a bunurilor proprii există în patrimoniul fiecăruia din soţi, nefiind deci vorba de un al treilea patrimoniu, cel al bunurilor comune, care să fie distinct de cele două patrimonii ale soţilor.

Regimul comunităţii de bunuri are un caracter precumpănitor, iar separaţia de bunuri între soţi (bunurile proprii) are un caracter subsidiar, de excepţie, bunurile fiind proprii unuia dintre soţi numai în anumite cazuri, limitativ prevăzute de lege. În consecinţă, în cadrul raporturilor patrimoniale dintre soţi, legea pune accentul pe comunitatea de bunuri, iar nu pe separarea de bunuri.

În determinarea regimului juridic al bunurilor soţilor s-a avut în vedere, pe de o parte, faptul că – în mod obişnuit – bunurile pe care soţii le dobândesc în timpul căsătoriei sunt rezultatul direct sau indirect al muncii lor şi, pe de altă parte, grija ca, prin intrarea în căsătorie, nici unul dintre soţi să nu-şi vadă atinse drepturile pe care le avea asupra bunurilor sale în favoarea celuilalt soţ.

Reglementând comunitatea de bunuri şi separarea de bunuri între soţi, Codul familiei nu a făcut decât să tragă consecinţele necesare din raporturile personale la care căsătoria dă naştere între aceştia. Într-adevăr, viaţa în comun a soţilor, gospodăria lor comună şi creşterea copiilor determină împletirea intereselor patrimoniale ale celor doi soţi atât cu privire la drepturi, cât şi la obligaţii. Comunitatea de bunuri este o masă de bunuri afectată întâmpinării sarcinilor comune ce revin soţilor în cadrul căsătoriei. Pe de altă parte, legea reglementează şi bunurile proprii fiecărui soţ. Rezultă că raporturile patrimoniale dintre soţi nu alcătuiesc o reglementare de sine stătătoare, ci una care este subordonată finalităţii raporturilor personale izvorâte din căsătorie. Regimul matrimonial este prevăzut în vederea desăvârşirii căsătoriei ca uniune de persoane întemeiată pe prietenie şi afecţiune reciprocă. Aşadar, reglementarea raporturilor patrimoniale dintre soţi nu-şi are temeiul principal în consideraţii de ordin patrimonial, ci în comunitatea şi separarea de interese ale soţilor în cadrul căsătoriei, raporturile patrimoniale dintre soţi fiind o consecinţă a relaţiilor lor personale, şi nu invers.

În privinţa relaţiilor patrimoniale, ca şi a relaţiilor personale dintre ei, soţii trebuie să decidă de comun acord (art. 1 alin. 4 Codul familiei). În caz de neînţelegere privind relaţiile patrimoniale, soţii se pot adresa, în anumite situaţii, instanţelor judecătoreşti pentru a hotărî. Astfel, de exemplu, dacă există dezacord între soţi cu privire la înstrăinarea unui bun comun, unul dintre aceştia poate cere împărţirea bunului, pentru a deveni propriu şi a se putea înstrăina, întrucât din lipsă de alte mijloace, numai în acest mod va putea să ajute pe un copil al său dintr-o căsătorie anterioară, aflat în nevoie. De asemenea, în privinţa neînţelegerilor dintre soţi, referitoare la obligaţia lor de întreţinere, unul dintre ei se poate adresa instanţei pentru a hotărî.

Soţii au obligaţia de a-şi acorda unul altuia sprijin material (art. 2 Codul familiei). Această obligaţie se realizează prin suportarea cheltuielilor, dar nu cuprinde obligaţia de întreţinere faţă de copiii minori şi nici forme de asistenţă materială dintre soţi (de exemplu, acoperirea cheltuielilor de agrement). Obligaţia de sprijin material prezintă deci particularităţi faţă de celelalte obligaţii cu caracter patrimonial ce revin soţilor.

Art. 30 Codul familiei, dispune că bunurile dobândite în timpul căsătoriei, de oricare din soţi, sunt – de la data dobândirii lor – bunuri comune ale soţilor, iar art. 31 determină limitativ categoriile de bunuri proprii ale fiecărui soţ. În temeiul acestor dispoziţii legale, un bun este comun dacă sunt îndeplinite, în mod cumulativ, următoarele condiţii: a) este dobândit de oricare dintre soţi în timpul căsătoriei; b) nu face parte din categoriile de bunuri pe care legea le consideră bunuri proprii.

Bunurile dobândite de oricare dintre soţi sunt considerate comune, în condiţiile arătate, deoarece legea presupune că ambii soţi au avut o contribuţie la această dobândire. Contribuţia poate fi directă, constând în munca sau mijloacele ambilor soţi, ori indirectă, prin economisirea unor mijloace comune, ca în cazul muncii depuse de femeie în gospodărie şi pentru creşterea copiilor. Comunitatea de bunuri este un efect legal al căsătoriei şi deci bunul dobândit de oricare dintre soţi, în condiţiile precizate, este comun chiar dacă numai unul dintre ei a contribuit efectiv la acea dobândire. Prin urmare, contribuţia soţilor la dobândirea bunurilor comune este presupusă de lege, dar nu este o condiţie pentru considerarea bunurilor ca fiind comune. De această contribuţie se ţine seama pentru determinarea părţilor ce se cuvin soţilor în cazul împărţirii bunurilor comune.

În unele situaţii, bunurile dobândite de un soţ, deşi în timpul căsătoriei, nu sunt comune, ci proprii acestuia. S-a ţinut deci seama, în asemenea situaţii, de interesele proprii fiecăruia dintre soţi.

Codul familiei utilizează noţiunea de bunuri dobândite în timpul căsătoriei. Această noţiune urmează a fi înţeleasă în sensul ei juridic, adică desemnând atât lucrurile care pot fi obiect de drepturi şi obligaţii patrimoniale, cât şi drepturile patrimoniale şi acţiunile privind lucrurile şi drepturile patrimoniale. Se ştie că drepturile patrimoniale sunt drepturile reale, principale sau accesorii, privind imobilele şi mobilele, precum şi drepturile de creanţă, iar acţiunile sunt cele privind drepturile reale şi cele privind drepturile de creanţă. În consecinţă, noţiunea de bunuri desemnează atât bunurile corporale, adică lucrurile mobile şi imobile, cât şi bunurile incorporale, adică drepturile reale, drepturile de creanţă şi acţiunile privind drepturile patrimoniale. Bunurile pot deveni comune fără a distinge dacă sunt mobile sau imobile, corporale sau incorporale. Astfel, s-a decis că prin noţiunea de bunuri dobândite în timpul căsătoriei se înţeleg toate drepturile patrimoniale, deci şi drepturile de creanţă.

Se înţelege însă că nu pot deveni bunuri comune acelea care nu sunt susceptibile de apropriere individuală, fiind numai obiect al dreptului de proprietate publică, precum şi acele bunuri imobile privitor la care există interdicţia legală a dobândirii lor cu titlu de proprietate personală prin anumite moduri de dobândire.

A. Efectele divorţului cu privire la bunurile comune

1. Împărţirea bunurilor comune prin învoiala soţilor

Împărţirea bunurilor comune se poate face fie prin învoiala soţilor, fie, în caz contrar, prin hotărâre judecătorească (art. 36 alin. 1 Codul familiei). Pentru motive uşor de înţeles, este recomandabilă calea împărţirii bunurilor comune prin învoiala soţilor.

Învoiala soţilor poate avea loc:

· concomitent cu intervenirea hotărârii de divorţ;

· în cursul procesului de divorţ, fie că învoiala se face în faţa instanţei, fie printr-un act întocmit în faţa notarului. Învoiala intervenită după introducerea acţiunii de divorţ nu are nimic ilicit, dat fiind situaţia la care au ajuns soţii, şi nu-şi produce efectele decât dacă se desface căsătoria. Instanţa de judecată este datoare, potrivit principiului rolului ei activ, de a verifica învoiala prezentată cu privire la împărţirea bunurilor comune, pentru ca aceasta să nu ascundă scopuri ilicite: uşurarea divorţului; fraudarea drepturilor creditorilor etc. Astfel, de exemplu, constituie o fraudă împărţirea bunurilor comune făcută în scopul micşorării volumului bunurilor supuse executării silite, ca urmare a condamnării unui soţ pentru delapidare;

· în perioada imediat următoare rămânerii definitive a hotărârii de divorţ, deoarece în acest caz nu mai există vreo suspiciune în privinţa soluţionării acţiunii de divorţ;

· după înregistrarea hotărârii de divorţ pe marginea actului de căsătorie.

Învoiala soţilor poate avea ca obiect fie numai stabilirea întinderii drepturilor fiecăruia dintre soţi asupra bunurilor comune, fie determinarea în natură a lucrurilor pe care urmează să le primească fiecare. În prima situaţie, împărţirea în fapt a bunurilor se va face potrivit cotelor stabilite prin învoială, iar în caz de neînţelegere prin instanţa judecătorească, potrivit aceloraşi cote.

Soţii pot conveni să împartă fie toate bunurile comune, fie numai o parte din ele. 

2. Împărţirea bunurilor comune prin hotărâre judecătorească

Dacă soţii nu se înţeleg cu privire la împărţirea bunurilor comune, atunci, la cererea oricăruia dintre soţi, va decide în această privinţă instanţa de judecată. Cererea pentru împărţirea bunurilor comune se poate introduce fie după desfiinţarea căsătoriei prin divorţ, pe calea unei acţiuni principale, fie odată cu acţiunea de divorţ, sau în orice moment după aceea (cererea incidentală sau accesorie), potrivit art. 17 Cod procedură civilă.

Împărţirea bunurilor comune se face în felul următor:

a) dacă există o învoială a soţilor cu privire la determinarea cotei fiecăruia dintre soţi, atunci împărţirea se face potrivit cotelor-părţi astfel determinate;

b) în caz contrar, stabilirea cotei-părţi ce revine fiecărui soţ se face prin hotărâre judecătorească, împărţirea făcându-se potrivit acestor cote.

Literatura juridică şi practica judiciară s-au stabilit în sensul potrivit căruia cota-parte ce se cuvine fiecăruia dintre soţi se stabileşte în raport cu contribuţia sa la dobândirea şi conservarea bunurilor comune. Soluţia se impune pentru a nu se ajunge la situaţii inechitabile, căci soţul care a contribuit mai mult la dobândirea bunurilor comune nu poate fi tratat la fel cu celălalt, ceea ce ar duce la slăbirea simţului de răspundere faţă de sarcinile căsătoriei. Potrivit art. 77 din Legea nr. 36 publicată la 16 mai 1995 privind notarii publici şi activitatea notarială, în succesiunile care privesc bunurile comune ale autorului succesiunii şi ale soţului supravieţuitor, cotele de contribuţie ale acestora la dobândirea bunurilor se stabilesc prin acordul moştenitorilor.

De aceea, cotele-părţi ale soţilor pot fi neegale, dacă aportul acestora la dobândirea bunurilor comune este diferit. Această inegalitate poate merge până la inexistenţa oricărui drept al unuia dintre soţi asupra bunurilor comune, dacă se dovedeşte că acesta nu a avut nici o contribuţie la dobândirea bunurilor şi la susţinerea sarcinilor căsătoriei.

În stabilirea contribuţiei fiecărui soţ la dobândirea bunurilor comune, dacă este cazul, se va ţine seama de împrejurarea că o anumită perioadă aceştia au locuit separat, dacă aceasta a avut importanţă pentru stabilirea contribuţiei soţilor la dobândirea şi păstrarea avutului comun. În acest sens, s-a decis că perioadele de timp în care viaţa în comun a fost întreruptă trebuie avute în vedere numai în măsura în care această stare de fapt este de natură să contribuie la determinarea cotei de participare a fiecărui soţ la dobândirea bunurilor comune.

Stabilirea contribuţiei fiecărui soţ la dobândirea bunurilor comune se poate face prin orice mijloc de probă, deoarece este vorba de dovedirea unei situaţii de fapt.

Dreptul la acţiune care are ca obiect împărţirea bunurilor comune nu se prescrie.

Dacă până la împărţirea bunurilor comune există situaţia ca unul dintre soţi să înstrăineze o parte din bunuri, în detrimentul celuilalt, sau să le deterioreze, ori un soţ nu poate folosi bunurile comune, instanţa judecătorească poate numi un sechestru judiciar, care poate fi chiar unul dintre soţi.

Se consideră că este admisibilă acţiunea în constatare a bunurilor comune. S-a decis că, după divorţ, foştii soţi pot să ceară constatarea părţii lor din bunurile comune. În cazul în care foştii soţi nu doresc împărţirea bunurilor dobândite în timpul căsătoriei, ci numai transformarea stării de devălmăşie într-o stare de indiviziune, acţiunea pentru constatarea acestor bunuri şi determinarea cotelor este admisibilă după pronunţarea divorţului.

Bunurile supuse împărţirii devin proprii, în măsura în care aceasta a avut loc, fie în totalitatea lor ori numai în parte, fie în materialitatea lor ori numai pe cote-părţi.

O problemă în legătură cu împărţirea bunurilor comune este aceea de a şti care este data încetării comunităţii de bunuri, în cazul în care împărţirea bunurilor comune se face ulterior datei desfacerii căsătoriei prin divorţ.

Se consideră că regimul matrimonial al comunităţii de bunuri încetează o dată cu desfacerea căsătoriei şi, ca atare, regulile ce-l cârmuiesc nu-şi mai găsesc aplicarea. În consecinţă:

· bunurile dobândite după desfacerea căsătoriei, de oricare dintre foştii soţi ori de amândoi, nu mai sunt bunuri comune;

· prezumţia legală de mandat tacit reciproc nu mai poate funcţiona după desfacerea căsătoriei, deoarece nu mai există relaţii specifice între soţi care să o justifice;

· obligaţiile asumate de foştii soţi nu mai pot fi considerate comune, în sensul dispoziţiilor Codului familiei.

În ceea ce priveşte proprietatea comună, aceasta continuă a-şi păstra caracterul devălmaş şi după desfacerea căsătoriei prin divorţ, până la data împărţirii, neprefăcându-se de drept în proprietate pe cote-părţi, în indiviziunea de drept comun, deoarece acest din urmă drept de proprietate se caracterizează prin aceea că bunul aparţine concomitent mai multor titulari, fiecare din ei având o cotă-parte ideală, determinată, din dreptul de proprietate, nu numai determinabilă. Înainte de desfacerea căsătoriei, dreptul fiecărui soţ privind condiţiile comune a fost determinabil, dar aceasta nu a însemnat că soţii au avut o proprietate comună pe cote-părţi. Dreptul foştilor soţi privind bunurile comune este determinabil şi în perioada dintre data desfacerii căsătoriei şi aceea când se face împărţirea bunurilor. Faptul că în desfacerea căsătoriei, criteriul pe baza căruia se poate determina dreptul fostului soţ privind bunurile comune, adică aportul fiecăruia la dobândirea şi conservarea lor, nu se mai schimbă, spre deosebire de situaţia din timpul căsătoriei când acest criteriu se poate schimba, nu este suficient pentru a susţine teza transformării codevălmăşiei în indiviziunea de drept comun, deoarece acesta din urmă se caracterizează prin aceea că este o proprietate pe cote-părţi, deci determinate, nu numai determinabile. De aceea regimul juridic al indiviziunii de drept comun primeşte, în aplicarea sa, unele particularităţi când este vorba de proprietatea comună a foştilor soţi în perioada pe care o avem în vedere, particularităţi admise de cei care susţin opinia transformării codevălmăşiei, de drept, în indiviziunea de drept comun, ceea ce arată că există unele deosebiri între proprietatea comună a foştilor soţi şi indiviziunea de drept comun. În sfârşit, este posibil ca unul dintre foştii soţi să nu fi contribuit cu nimic la dobândirea şi conservarea bunurilor, astfel că nu se mai poate vorbi de indiviziunea de drept comun. 

 

Efectele divorţului cu privire la 

locuinţa comună a soţilor

Legislaţia locativă anterior în vigoare, respectiv Legea nr. 5/1973 privind administrarea fondului locativ şi reglementarea raporturilor dintre proprietar şi chiriaş (cu excepţia unor dispoziţii menţinute temporar, referitoare la stabilirea chiriei pentru fondul locativ de stat), HCM nr. 868/1973 şi orice alte dispoziţii contrare, a fost abrogată prin Legea locuinţei nr. 114/1996. 

Se menţin în vigoare dispoziţiile legale din legi speciale care prevăd pentru partea contractantă (chiriaşul sau locatorul) drepturi favorabile, faţă de cele prevăzute de Legea nr. 114/1996 (art. 71).

În privinţa efectelor divorţului soţilor asupra locuinţei comune, deosebim:

Situaţia soţilor chiriaşi. În acest caz, fără a deosebi pe numele cărui soţ este încheiat contractul de închiriere şi dacă încheierea acestuia s-a făcut la o dată anterioară ori ulterioară căsătoriei, se procedează în felul următor:

1. Locuinţa comună se împarte între soţi, dacă acest lucru este posibil. Împărţirea locuinţei nu se poate face luându-se în considerare o eventuală restructurare a apartamentului. Împărţirea trebuie să asigure norma soţului care are dreptul la atribuirea locuinţei şi a copiilor ce i s-au încredinţat. De asemenea, nu trebuie să se refuze dreptul altor persoane la locuinţă.

2. Dacă locuinţa nu se poate împărţi, se procedează după cum urmează:

a) locuinţa se atribuie după înţelegerea soţilor. Renunţarea părintelui la locuinţă este inoperantă, iar instanţa nu poate lua act de ea atât timp cât nu s-a stabilit că minorul are asigurată o suprafaţă corespunzătoare;

b) în lipsă de învoială a soţilor, locuinţa se atribuie soţului căruia i s-au încredinţat copiii spre creştere şi educare. Din practica aplicării acestui criteriu, rezultă că trebuie avute în vedere următoarele:

· când copiii sunt încredinţaţi unei terţe persoane sau unei instituţii pentru ocrotire, criteriul nu se mai aplică;

· dacă soţii au mai mulţi copii, iar fiecăruia dintre ei i se încredinţează copiii, instanţa va trebui să aplice celelalte dispoziţii, chiar dacă numărul copiilor atribuiţi este inegal;

· copiii din afara căsătoriei au aceleaşi drepturi ca şi copiii din căsătorie.

3. În lipsă de învoială a soţilor şi când nu există copii, locuinţa se atribuie soţului care a obţinut divorţul.

4. În toate celelalte situaţii, va decide instanţa. Când divorţul s-a pronunţat din vina ambilor soţi şi din căsătorie nu au rezultat copii, în lipsa unei înţelegeri între părţi cu privire la beneficiul contractului de închiriere, instanţa va atribui locuinţa soţului care are mai multă nevoie de locuinţă sau este îndreptăţit la aceasta, în funcţie de profesie, depărtare de locul de muncă, vârstă, sănătate, greutăţi familiale sau alte împrejurări particulare; locuinţa nu se va atribui unuia din soţi pe motivul că celălalt are o vină mai mare în desfacerea căsătoriei. În acelaşi timp, s-a decis că la atribuirea locuinţei, instanţa este datoare să ţină seama de anumite criterii, iar dacă în urma valorificării acestora, vocaţia soţilor la folosirea locuinţei s-ar vădi sensibil egală, apare mai îndreptăţită atribuirea locuinţei soţului mai puţin vinovat de desfacerea căsătoriei.

În situaţia în care soţul în favoarea căruia operează atribuirea nu doreşte să primească locuinţa, din orice motiv, sau se dovedeşte că acesta nu are un interes real de a obţine beneficiul contractului de închiriere, folosinţa locuinţei poate fi atribuită celuilalt soţ (C.S.J., dec. civ. Nr. 1584/1992). 

În cazul locuinţelor cu destinaţie specială, se aplică, pentru fiecare caz în parte, regulile speciale prevăzute de lege, iar, în lipsa acestora, regimul juridic general al contractului de închiriere a locuinţei, completat cu normele dreptului comun.

Situaţia soţilor coproprietari ori proprietari în devălmăşie. Dacă locuinţa aparţine soţilor în coproprietate ori în devălmăşie, iar în cadrul acţiunii de divorţ nu s-a cerut împărţirea bunurilor comune, instanţa, la cerere, poate dispune, pe calea unor măsuri provizorii, împărţirea sau atribuirea locuinţei după aceleaşi criterii, urmând ca rezolvarea definitivă a raporturilor patrimoniale dintre soţi să aibă loc ulterior, în cadrul acţiunii separate de partaj.

În cazul în care, fie în cadrul acţiunii de divorţ, fie în acel al acţiunii separate, s-a cerut împărţirea bunurilor comune, instanţa va proceda potrivit prevederilor legale aplicabile în materie de partaj, dar la alegerea modalităţii de lichidare a stării de devălmăşie va putea să atribuie locuinţa soţului în favoarea căruia militează menţionatele criterii de preferinţă (din materia beneficiului contractului de închiriere). În cazul în care soţul căruia i s-a încredinţat minorul s-a recăsătorit şi are o locuinţă asigurată pentru minor în proprietatea sa, instanţa – în acţiunea de împărţire a bunurilor comune după divorţ – va atribui dreptul de proprietate asupra fostei locuinţe bun comun celuilalt soţ, deoarece altfel acesta ar rămâne fără locuinţă, iar soţul recăsătorit ar dobândi o a doua locuinţă.

Potrivit reglementării date prin Legea nr. 114/1996, dreptul locativ se dobândeşte de titularul contractului de locaţiune şi de alte persoane prevăzute în contract care urmează să locuiască împreună cu titularul (art. 21 lit. k). Soţul ori soţia, descendenţii şi ascendenţii dobândesc drepturi locative prin simpla locuire cu titularul contractului (art. 27, lit. a şi b) – de exemplu, soţul care se mută în locuinţa celuilalt soţ, copiii care se nasc în locuinţă, adoptatul care se mută la adoptator. Celelalte persoane dobândesc drepturi locative numai dacă sunt înscrise în contract şi locuiesc cu titularul contractului de locaţiune (art. 21 lit. k).

În cazul părăsirii locuinţei sau decesului titularului, soţul, descendenţii şi ascendenţii care au locuit împreună cu titularul pot continua raportul de locaţiune, iar alte persoane pot continua raportul de locaţiune numai dacă au locuit împreună cu titularul cel puţin 1 an (art. 27).

Contractul de închiriere încetează prin:

a) expirarea termenului stipulat în contract;

b) denunţarea unilaterală a contractului de închiriere de către chiriaş;

c) rezilierea contractului în cazul neexecutării obligaţiilor sau săvârşirii de către chiriaş a unor fapte culpabile;

d) decesul sau părăsirea locuinţei de către chiriaş. 

În cazul divorţului soţilor, dacă soţii nu au convenit altfel, beneficiul contractului de închiriere privitor la locuinţă se atribuie soţului căruia i s-au dat în îngrijire copiii, iar, în cazul când nu sunt copii, soţului care a obţinut divorţul (art. 27). Dacă nu se poate folosi nici unul din aceste criterii, de exemplu nu există înţelegerea soţilor, nu sunt copii şi divorţul s-a pronunţat împotriva ambilor soţi, instanţa de judecată va decide cărui soţ i se va atribui beneficiul contractului de închiriere privitor la locuinţă.

A. Efectele divorţului cu privire la alte raporturi patrimoniale dintre soţi

Obligaţia de sprijin material. Această obligaţie încetează, de asemenea, odată cu calitatea de soţ. În relaţiile dintre foştii soţi poate exista, în anumite condiţii, obligaţia legală de întreţinere. Potrivit art. 41 alin. 4 Codul familiei, soţul care este vinovat de desfacerea căsătoriei este îndreptăţit să primească întreţinere din partea celuilalt soţ, după desfacerea căsătoriei, numai în decurs de un an de la data divorţului. În cazul recăsătoririi soţului vinovat, în decursul acestui an, dreptul la întreţinere încetează.

În reglementarea anterioară Decretului nr. 779 din 1966, fiecare soţ avea dreptul la întreţinere, dacă ambii erau vinovaţi de divorţ, timp de 1 an de la data desfacerii căsătoriei.

Fostul soţ supravieţuitor nu are drept de moştenire asupra bunurilor rămase la moartea celuilalt soţ.

B. Efectele divorţului cu privire la relaţiile patrimoniale dintre părinţi şi copiii minori

Contribuţia părinţilor la cheltuielile de creştere, educare, învăţătură şi pregătire profesională a copilului se stabileşte prin hotărârea de divorţ, chiar dacă părţile n-au făcut cerere în acest sens (art. 42 Codul familiei, alin. 3).

Instanţa va putea stabili pensia de întreţinere, eventual sub forma unei cote procentuale din retribuţia lunară a debitorului şi va lua de îndată măsuri de poprire conform art. 461 Cod procedură civilă.

Faptul încredinţării copilului unuia dintre părinţi, chiar dacă acesta are mijloace suficiente de trai, nu scuteşte pe celălalt părinte de a contribui la cheltuielile de creştere, educare, învăţătură şi pregătire profesională a copilului. Soluţia se impune deoarece ambii părinţi au aceleaşi drepturi şi obligaţii faţă de copiii lor (art. 2, alin. 3, art. 97, 101 şi 107 Codul familiei). În decizia de îndrumare nr. 10 din 13 noiembrie 1969, pct. 5 lit. b se arată că instanţa va stabili, prin hotărârea de divorţ, contribuţia fiecărui părinte la cheltuielile de creştere, educare, învăţătură şi pregătire profesională, obligând pe părintele care nu a primit copilul să plătească celuilalt părinte sau persoanei căreia i-a fost încredinţat copilul, suma fixată pentru întreţinere. În acelaşi sens, s-a decis că, chiar dacă fiecare dintre părinţi a primit în grija lui câte un copil, părintele care realizează un venit mai mare este obligat să contribuie şi el la întreţinerea celuilalt copil, deoarece amândoi copiii trebuie să beneficieze deopotrivă de posibilităţile materiale mai largi ale părintelui ce realizează un venit mai mare şi să aibă acelaşi nivel de trai.

Părinţii se pot învoi cu privire la contribuţia lor la cheltuielile pentru creşterea, educarea, învăţătura şi pregătirea profesională a copiilor. Învoiala nu produce efecte dacă nu este încuviinţată de instanţa judecătorească (art. 42 alin. ultim Codul familiei). Încuviinţarea instanţei este necesară pentru a nu se nesocoti drepturile copiilor minori.

Renunţarea la pensia de întreţinere, care constituie un drept al copiilor, nu poate fi ratificată decât dacă s-ar constata că posibilităţile materiale ale părintelui care a renunţat sunt îndestulătoare pentru a asigura copilului cele mai bune condiţii de trai.

Schimbarea situaţiei materiale a părinţilor sau a nevoilor copilului justifică modificarea contribuţiei părinţilor stabilită prin hotărâre judecătorească sau prin învoiala soţilor.

Exercitarea drepturilor şi îndatoririlor părinteşti cu privire la bunurile copilului. În cazul în care copilul este încredinţat unuia dintre părinţi, drepturile şi îndatoririle părinteşti menţionate se exercită de către acesta (art. 43 alin. 1 Codul familiei). În cazul în care copilul este încredinţat unei alte persoane decât părintele sau unei instituţii de ocrotire, instanţa va trebui să decidă care dintre părinţi va exercita dreptul de a-i administra bunurile şi de a-l reprezenta sau de a-i încuviinţa actele.

Dacă se schimbă împrejurările avute în vedere la luarea acestei măsuri, atunci se pot modifica însăşi măsurile luate (art. 44 Codul familiei).

Beneficiul contractului cu privire la locuinţă. Încredinţarea copiilor unuia dintre părinţi are influenţă asupra atribuirii beneficiului contractului de închiriere, căci acesta foloseşte soţului căruia i s-au încredinţat copiii (art. 22 Decretul 5 din 1973), indiferent dacă aceştia au rezultat din căsătoria respectivă sau dintr-o altă căsătorie anterioară. Acest decret a fost abrogat prin Legea nr. 114/1996. În prezent, se aplică Legea nr. 114/1996, modificată şi completată prin Ordonanţa de urgenţă nr. 40/1997.

Primirea alocaţiei de stat pentru copii. Legea nr. 61 din 28 septembrie 1993 a abrogat dispoziţiile legale privind alocaţia de stat pentru copii din Decretul nr. 410/1985, stabilind o altă reglementare pentru această alocaţie.

Potrivit art. 3 alin. 2 din lege, titular al dreptului la alocaţia de stat pentru copii este copilul.

În ce priveşte încasarea alocaţiei de stat, deosebim (art. 4):

a) dacă părinţii sunt împreună şi îngrijesc pe copil, alocaţia de stat o poate primi oricare dintre ei, pe baza acordului lor; dacă părinţii nu realizează acordul lor, încasarea alocaţiei se face aşa cum se arată la lit. b;

b) dacă părinţii nu sunt împreună, iar copilului i-a fost stabilit domiciliul la unul din aceştia, prin hotărâre judecătorească, sau copilul a fost încredinţat în cazul divorţului spre creştere şi educare unuia din aceştia ori copilul din afara căsătoriei a fost încredinţat spre creştere şi educare unuia din ei – şi există neînţelegere între părinţi privind care din ei să încaseze alocaţia –, aceasta se încasează pe baza deciziei autorităţii tutelare de către părintele la care se află domiciliul copilului sau la care a fost încredinţat spre creştere şi educare.

În situaţiile arătate ar rezulta că, dacă părinţii sunt de acord, oricare din ei poate să încaseze alocaţia de stat (art. 4, alin. 1);

c) dacă copilul se află în plasament familial sau este încredinţat unui terţ spre creştere şi educare, încasarea alocaţiei se poate face de tutorele ori curatorul copilului (art. 4 pct. 2);

d) după împlinirea vârstei de 14 ani, plata alocaţiei de stat se poate face direct titularului, adică acelui copil, dar cu încuviinţarea ocrotitorului legal (art. 4, pct. 3). În lipsa încuviinţării, plata alocaţiei de stat se face potrivit celor arătate;

e) în cazul căsătoriei părintelui la care este încredinţat copilul din afara căsătoriei ori al căsătoriei părintelui divorţat, la care a fost încredinţat copilul la divorţ, fiecare din aceştia poate încasa în continuare alocaţia de stat.

În cazul adopţiei copilului, se va ţine seama de noua situaţie juridică rezultată prin adopţie.

Noile soluţii privind încasarea alocaţiei de stat se explică şi prin condiţiile legale care trebuie îndeplinite pentru acordarea alocaţiei, deosebite de cele anterioare.

Art. 32 alin. 2 din Legea nr. 67/1995 privind ajutorul social, prevede că de la data intrării în vigoare a acestei legi se abrogă art. 18-27 din Decretul nr. 410/1985 privind alocaţia de stat şi indemnizaţia pentru copii, ajutoarele ce se acordă mamelor cu mai mulţi copii şi soţiilor de militari în termen, precum şi indemnizaţia de naştere.

În prezent, la stabilirea venitului net al familiei în raport de care se acordă ajutorul social, se iau în considerare toate veniturile pe care membrii acesteia le realizează, inclusiv cele care provin din creanţe legale sau din convenţii civile de întreţinere aflate în executare, precum şi ajutoare şi indemnizaţii cu caracter permanent acordate potrivit legii, cu excepţia burselor de merit pentru elevi şi studenţi şi a ajutoarelor care se acordă soţiilor celor care satisfac serviciul militar obligatoriu (art. 6 alin. 1 din Legea nr. 67/1995). Prin urmare, alocaţia de stat pentru copii se include în venitul net al familiei. Ajutorul social reprezintă diferenţa dintre sumele stabilite de lege prin art. 3 şi venitul net lunar al familiei (art. 4 din Legea nr. 67/1995).

Ajutorul social se acordă pe baza dispoziţiei primarului localităţii, în a cărei rază teritorială domiciliază titularul (art. 8). Titularul ajutorului social este persoana care a făcut cererea, iar beneficiarul este familia (art. 7 alin. 4). Familia are sensul special prevăzut de lege în art. 2 (Legea nr. 67/1995).

Rezultă că există o nouă concepţie la baza reglementării din Legea nr. 67/1995 privind ajutorul social. Aceasta se primeşte de titularul ajutorului, respectiv persoana care a făcut cererea, dar beneficiar este familia din care face parte şi copilul care primeşte alocaţia de stat pentru copii.

 

 

CONSECINŢELE PATRIMONIALE ALE DIVORŢULUI

ÎN DREPTUL COMPARAT

 

 

ANGLIA ŞI ŢARA GALILOR

Divorţul, care constituie un drept, este pronunţat de către un judecător, conform dispoziţiilor prevăzute în Matrimonial Causes Act (Legea cauzelor matrimoniale) din 1973.

Cea mai mare parte din reglementările cu privire la consecinţele patrimoniale ale divorţului se află în două acte: Legea cauzelor matrimoniale din 1973 şi Legea de sprijinire a copiilor (Child Support Act) din 1991.

Legea cauzelor matrimoniale din 1973, modificată în 1984 şi în 1995, defineşte “compensaţiile accesorii” hotărârilor de divorţ pe care tribunalul le poate stabili în beneficiul unuia dintre soţi sau a copilului comun.

În practică, tribunalele s-au dovedit a fi puţin eficiente pentru obţinerea plăţii pensiilor pentru copii, din această cauză Legea privind sprijinirea copiilor din 1991 a transferat unui organism care depinde de Ministerul de securitate socială, Agenţia de sprijinire a copiilor, sarcina de a determina şi de a administra mare parte a pensiilor alimentare cuvenite copiilor.

 

I. Pensiile de întreţinere pentru copii

1. Fixarea

Părinţii determină cuantumul pensiei de comun acord. Dacă nu se ajunge la un acord, cuantumul este fixat de Agenţia de sprijinire a copiilor (Child Support Agency), afară de situaţiile în care judecătorului îi revine această competenţă. 

În practică, Legea sprijinirii copiilor din 1991, care a intrat în vigoare în 1993 şi a fost modificată în 1995, este cea care determină marea majoritate a cererilor de pensie. Într-adevăr, părintele care are grijă de copii primeşte un ajutor social, indiferent dacă între părinţi s-a ajuns la un acord cu privire la pensia alimentară.

După 5 aprilie 1993, tribunalele intervin numai în anumite cazuri:

· pentru a confirma acordul dintre părinţi;

· pentru a acorda un supliment la pensia fixată de către Agenţie, dacă este cazul, de exemplu, când părintele debitor este foarte înstărit;

· pentru a acoperi cheltuielile de şcolarizare;

· pentru a stabili cheltuielile ocazionate de boala copilului;

· când copilul are mai mult de nouăsprezece ani;

· când părintele debitor locuieşte în străinătate.

În acelaşi timp, tribunalul rămâne competent în dosarele în care a intervenit înainte de 5 aprilie 1993.

În toate aceste cazuri se aplică Legea proceselor matrimoniale din 1973, care dispune că, în cadrul procedurii de divorţ, copilul comun poate beneficia de plata unei pensii, de o sumă forfetară ori de un transfer de bunuri, ultimele două cazuri fiind excepţionale.

Conform acestei legi, tribunalul este competent şi trebuie să ia în consideraţie toate elementele, dând prioritate bunăstării copilului care are mai puţin de optsprezece ani. Trebuie avute în vedere:

“- nevoile financiare ale copilului;

· veniturile, capacitatea financiară, bunurile şi alte resurse financiare ale copilului;

· o eventuală incapacitate fizică sau mentală a copilului:

· educaţia pe care părinţii intenţionează să i-o dea.”

Agenţia de sprijinire a copilului fixează cuantumul pensiei prin aplicarea unei formule matematice foarte complexe.

De asemenea, se aplică regula conform căreia nici unul dintre părinţi nu poate fi obligat să plătească o pensie care să depăşească 30% din venitul său net (venitul net fiind venitul rămas după deducerea impozitelor, a asigurărilor sociale şi ale plăţilor făcute unei case de pensii).

Conform art. 28 A şi următoarele, introduse în 1995, oricare dintre cei doi părinţi poate cere o derogare de la formula de calcul aplicată de Agenţie, invocând, de exemplu, consecinţe financiare insuportabile.

Împotriva hotărârilor Agenţiei se poate face apel la Tribunalul de apel al sprijinirii copilului (“Child Support Appeal Tribunal”). Aceste tribunale sunt organe administrative cu funcţii judiciare, care nu fac parte din structura curţilor judiciare. Împotriva unei hotărâri a acestora, persoanele lezate se pot adresa unui comisar special.

Cuantumul mediu al pensiei fixat de către Agenţie este de 40 de lire sterline pe săptămână.

Rigiditatea şi complexitatea formulei de calcul folosite de către Agenţie sunt foarte criticate, pentru că este foarte dificil pentru debitor să determine cuantumul avansului din pensie ce trebuie plătit. Reforma avută în vedere de guvern are drept scop, în principal, acest lucru. În viitor, părintele care trebuie să plătească pensia va plăti 15% din venitul său, pentru un copil, 20% pentru doi copii şi 25% pentru trei sau mai mulţi copii.

2. Modalităţi de plată

Cele două texte menţionează “plăţi periodice”, fără alte precizări. Periodicitatea este fixată de la caz la caz (la o săptămână sau la o lună, de exemplu), ţinând cont de dorinţa părţilor.

3. Modificări

Conform legii din 1973, la cererea părinţilor, chiar dacă vârsta copilului este mai mare de şaisprezece ani, tribunalul poate modifica, anula, suspenda ori repune pe rol toate hotărârile judiciare care conţin dispoziţii financiare, de exemplu plata unei pensii în favoarea unui copil.

Pentru a obţine o modificare, cel care o solicită trebuie să dovedească o modificare a elementelor care au fost luate în calcul de prima instanţă, dându-se prioritate bunăstării copilului, dacă acesta are mai puţin de optsprezece ani.

Tribunalul poate modifica acordul dintre părinţi în legătură cu pensia copilului, la cererea unuia dintre părinţi, dacă consideră că acordul nu conţine dispoziţii financiare potrivite cu situaţia copilului.

Legea prevede că fiecare din cei doi părinţi poate cere o modificare a pensiei, invocând schimbarea situaţiei care duce la modificarea cuantumului pensiei, prin recalculare, folosind formula matematică. Agenţia acceptă cererea pentru o modificare de peste 10 lire sterline pe săptămână.

Modificarea se face de către un funcţionar din cadrul Agenţiei, altul decât cel care a calculat pensia iniţial.

4. Garanţii de plată

Legea din 1973 prevede că tribunalul poate dispune ca plata pensiei să fie garantată.

Legea din 1991 dispune că Agenţia se poate însărcina cu încasarea pensiei, la cererea oricăruia dintre părinţi. Dacă cel care are grijă de copil primeşte un ajutor social, Agenţia îi cere autorizaţia de a se i substitui, pentru a încasa pensia.

Agenţia este însărcinată în aceeaşi măsură să urmărească încasarea pensiei, dacă la una sau la mai multe scadenţe nu s-au făcut plăţile.

Astfel, dacă debitorul este salariat, Agenţia adresează angajatorului său o cerere de poprire pe salariu, acesta fiind obligat să se conformeze în şapte zile de la primire.

Dacă debitorul nu este salariat, Agenţia se adresează tribunalului pentru obţinerea unei decizii de plată a pensiei. În cazul neexecutării acestei decizii judiciare, Agenţia poate cere confiscarea şi vânzarea bunurilor debitorului.

Dacă debitorul este şomer, alocaţiile primite de acesta pot fi reduse.

Pentru debitorul rău platnic legea prevede o pedeapsă cu închisoarea.

Proiectul de reformă avut în vedere de către guvernul britanic cuprinde un dispozitiv represiv foarte complet (amenzi, pedeapsa cu închisoarea) pentru sancţionarea celor care nu plătesc.

5. Durata de plată a pensiei

Art. 29 din Legea cauzelor matrimoniale din 1973 dispune că, în principiu, tribunalul nu poate da nici o ordonanţă care să conţină dispoziţii financiare în beneficiul unui copil care are optsprezece ani.

Alin. 2 al acestui articol prevede că plata pensiei pentru copii nu poate depăşi:

· data aniversării copilului care urmează imediat după ultimul an al şcolii obligatorii, fixat la şaisprezece ani, atunci când pensia este fixată pentru prima dată;

· a optsprezecea aniversare a copilului, pentru deciziile următoare.

Tribunalul poate, totuşi, deroga de la aceste dispoziţii, atunci când copilul îşi continuă studiile ori în funcţie de “circumstanţele particulare”.

Legea privind sprijinirea copilului din 1991 prevede că este îndreptăţit să primească pensie copilul care are până la şaisprezece ani, iar, dacă acesta îşi continuă studiile, până la vârsta de nouăsprezece ani, dacă este la o instituţie de învăţământ recunoscută şi nu este căsătorit.

Anumite derogări privitoare la urmarea cursurilor cu ore particulare ori în instituţii nerecunoscute pot fi acordate, dar de ele nu pot beneficia copiii care au mai mult de nouăsprezece ani.

 

I. Prestaţiile vărsate în beneficiul unuia dintre soţi

Părţile sunt încurajate să regleze aceste probleme prin aranjamente negociate prin intermediul avocaţilor lor. Astfel, conform jurisprudenţei, tribunalul obligă pe cel care a refuzat o ofertă de la partea adversă, a înaintat o acţiune în justiţie şi a obţinut o sumă care nu atinge sau nu depăşeşte suma oferită, să plătească toate cheltuielile de judecată, inclusiv cele privitoare la onorariul avocatului pârâtului.

În lipsa unui acord, consecinţele financiare ale divorţului pentru cei doi soţi sunt determinate de către tribunale. În aplicarea Legii cauzelor matrimoniale din 1973, tribunalele pot alege între mai multe soluţii: pot da ordonanţe care conţin dispoziţii financiare (plata unei pensii alimentare şi a unei sume forfetare) sau ordonanţe care dispun ajustarea patrimoniului. În acelaşi timp, se pot da ordonanţe combinând cele două tipuri mai sus menţionate.

A. Pensia alimentară

1. Stabilirea

În lipsa unui acord între părţi, Legea cauzelor matrimoniale din 1973 prevede că tribunalul decide dacă unul dintre foştii soţi are dreptul la o pensie. În cazul unui răspuns pozitiv, se fixează cuantumul şi durata.

Legea încurajează autonomia financiară a foştilor soţi: art. 25 A din această lege obligă tribunalul să ia în considerare separarea obligaţiilor financiare mutuale, imediat după pronunţarea divorţului.

Art. 25 impune tribunalului să ţină cont de toate elementele cauzei, acordând prioritate bunăstării copiilor minori, de mai puţin de optsprezece ani. Cuantumul pensiei este fixat, luându-se în considerare, pentru fiecare soţ următoarele criterii:

· venitul, capacitatea de a câştiga bani, bunuri şi alte resurse financiare;

· nevoile financiare, obligaţiile şi responsabilităţile;

· nivelul de trai anterior;

· vârsta soţilor şi durata căsătoriei;

· toate incapacităţile fizice şi psihice;

· contribuţia la bunăstarea familiei, inclusiv întreţinerea domiciliului şi grija pentru familie;

· comportamentul, în măsura în care ar fi nedrept să nu fie luat în consideraţie.

Cuantumul pensiei este stabilit de la caz la caz, dar tribunalul stabileşte cel mai adesea o primă evaluare care se bazează pe regula treimii. După această regulă, pentru a acoperi totalitatea nevoilor sale, soţul trebuie să primească o pensie egală cu o treime din veniturile mariajului.

1. Modalităţi de plată

În lipsa unui acord între părţi, tribunalul fixează periodicitatea plăţii (săptămânală, lunară ori anuală) în hotărârea sa privitoare la plata pensiei.

2. Modificarea

Art. 31 din Legea cauzelor matrimoniale din 1973 prevede că tribunalul are puteri întinse pentru modificarea ordonanţei prin care hotărăşte plata pensiei alimentare între soţi. Tribunalul poate suspenda, în acelaşi timp, temporar, una din dispoziţiile ordonanţei date mai înainte sau poate reveni asupra unei dispoziţii suspendate anterior.

Pentru obţinerea modificării pensiei, soţul care cere poate invoca schimbarea elementelor examinate de către tribunal la acordarea deciziei privitoare la fixarea pensiei. Acesta din urmă trebuie să reconsidere toate elementele cazului, acordând prioritate bunăstării minorului de până la optsprezece ani.

Modificarea poate opera numai asupra cuantumului pensiei sau numai asupra duratei.

3. Garanţii de plată

Tribunalul are posibilitatea de a garanta plata pensiei, în totalitate sau numai în parte, după cum apreciază.

În practică, asemenea ordonanţe sunt rare, cei interesaţi nedispunând de un patrimoniu suficient. Totuşi, atunci când este cazul, tribunalul poate decide ca o parte din patrimoniul debitorului să fie încredinţat unui trust* . Această soluţie prezintă următoarele avantaje: soţul creditor poate beneficia toată viaţa de bunurile respective, în cazuri extreme aceste bunuri putând fi valorificate.

Art. 24 dă posibilitatea tribunalului să hotărască vânzarea unui bun, al unuia dintre soţi sau al ambilor, pentru a garanta plata pensiei.

4. Durata

La fixarea pensiei de către tribunal se indică şi durata plăţii ei. În principiu, durata este limitată, dar, după 1984, legislatorul încurajează autonomia financiară a foştilor soţi. Într-adevăr, art. 25 A din lege obligă tribunalul de a fixa o dată, la care se va efectua plata pensiei.

Nu rare sunt cazurile în care tribunalul poate fixa ca plata pensiei să se facă pe o perioadă de 2 până la 5 ani.

În afară de aceasta, după o cerere de revizuire, tribunalul nu poate prelungi termenul mai mult decât este necesar pentru a permite soţului care primeşte pensia de a se adapta cu încetarea plăţii. În conformitate cu art. 28, tribunalul poate, în acelaşi timp, în ordonanţa sa iniţială, să indice că soţul creditor nu poate cere nici o prelungire a termenului.

Obligaţia de a plăti pensia se stinge când unul sau altul dintre soţi a decedat, de asemenea şi în cazul recăsătoririi soţului creditor.

A. Plata unei sume forfetare

Conform art. 23 din Legea cauzelor matrimoniale din 1973, tribunalul poate ordona unuia dintre soţi să plătească celuilalt una sau mai multe sume forfetare. În acest caz, tribunalul poate dispune ca plata, în tot sau în parte, să fie amânată sau să fie plătită în rate, sumele fiind însoţite de dobândă.

Tribunalul poate hotărî vânzarea unui bun, care aparţine unuia dintre soţi sau ambilor, pentru a facilita plata acestei sume.

În principiu, ordonanţele care conţin dispoziţii privitoare la plata unei sume forfetare nu pot fi revizuite. Totuşi, în cazul unei sume forfetare plătibile în mai multe tranşe, tribunalul poate modifica cuantumul nominal al vărsămintelor sau numărul tranşelor.

B. Ajustarea patrimonială

Conform art. 24 din Legea cauzelor matrimoniale din 1973 tribunalul emite ordonanţe de ajustare patrimonială. În acest domeniu, tribunalul are puteri discreţionare:

· poate hotărî transferul de proprietate a unui bun de la un soţ la altul, când numai unul dintre ei este proprietar;

· poate hotărî ca unul dintre soţi să cedeze dreptul asupra unui bun;

· poate modifica unele convenţii matrimoniale, încheiate înainte sau în timpul căsătoriei;

· poate extinde sau poate să reducă drepturile unuia dintre soţi asupra unui bun.

Pentru a facilita executarea ordonanţei date, tribunalul poate hotărî vânzarea unui bun care aparţine unuia dintre soţi sau ambilor.

Aceste ordonanţe nu pot fi revizuite.

 

III. Lichidarea regimului matrimonial

1. Principalele regimuri matrimoniale

Nu există un concept clar referitor la regimul matrimonial, iar căsătoria prin ea însăşi nu are nici un efect asupra proprietăţii de bunuri ale soţilor.

a) Regimul de drept comun

Se pot asimila regimului de drept comun regulile care se aplică în absenţa unui acord între soţi şi se poate considera că soţii trăiesc într-un regim de separare a bunurilor. Fiecare soţ are un patrimoniu personal, care cuprinde toate bunurile aflate în proprietatea sa înainte de căsătorie, dar şi bunurile cumpărate după acel moment. El are puterea de a gestiona şi de a dispune de aceste bunuri.

b) Alte regimuri

În aceste situaţii, soţii au posibilitatea de a încheia convenţii matrimoniale, forma şi întinderea lor putând varia în funcţie de raporturile pecuniare avute în vedere.

Soţii pot transfera proprietatea bunurilor comune către un trust, care are sarcina de a administra profiturile cuplului ori ale copiilor proveniţi din căsătorie. Drepturile exacte ale fiecărui soţ asupra bunurilor aflate în trust variază în funcţie de formulele adoptate.

1. Împărţirea bunurilor şi a drepturilor

a) Regimul de drept comun

În absenţa unui acord între soţi, tribunalul decide modalitatea de partajare. Jurisprudenţa a trasat anumite coordonate, după cum urmează:

· bunurile recunoscute ca personale revin soţului proprietar;

· bunurile considerate în indiviziune se împart în jumătate;

· bunurile cumpărate în coproprietate se împart în jumătate;

· dacă ambii soţi contribuie la cumpărarea bunurilor şi numai unul dintre ei este proprietar în drept, soluţiile sunt puţin mai nuanţate, jurisprudenţa aplicând noţiunea de bună-credinţă.

Noţiunea de trust implicit funcţionează atunci când unul dintre soţi este proprietarul legal al unui bun şi celălalt soţ, care nu are drept de proprietate, vrea să-şi pună în valoare drepturile asupra bunului, pentru că el a plătit o parte din preţul de cumpărare ori a finanţat lucrări importante. Soţul care face cererea trebuie să dovedească, pe de o parte, că a existat o intenţie comună de împărţire a proprietăţii bunului şi, pe de altă parte, că s-a acţionat în detrimentul său. Dacă cele două elemente sunt dovedite (probate), tribunalul consideră că proprietarul de drept ţine bunul în trust, în contul soţului care a formulat cererea şi delimitează drepturile fiecăruia.

În cazul în care unul dintre soţi este singurul titular al dreptului de proprietate, a unui bun al cărui preţ de cumpărare nu este plătit integral, jurisprudenţa, într-o manieră puţin anacronică, face să funcţioneze în favoarea lui o prezumţie de liberalitate, dar această prezumţie nu este irecuzabilă.

În fapt, aceste două prezumţii funcţionează puţin în cazul divorţului, pentru că tribunalul are o putere discreţionară pentru a emite, în conformitate cu art. 23 şi 24 din Legea cauzelor matrimoniale din 1973, ordonanţe ce conţin dispoziţii financiare ori de ajustări patrimoniale care pot modifica compoziţia patrimoniului unuia dintre soţi în favoarea celuilalt.

b) Alte regimuri

În principiu, divorţul nu are nici o consecinţă asupra patrimoniului soţilor, sub rezerva puterii discreţionare a tribunalului de a schimba avantajele financiare ca urmare a aplicării art. 24 din lege.

c) Cazul particular al compensaţiei drepturilor de pensie pentru limită de vârstă. 

Legea pensiilor din 1995 a introdus un anumit număr de modificări ale Legii cauzelor matrimoniale, care au intrat în vigoare la 1 august 1996.

Astfel, art. 25 B din Legea cauzelor matrimoniale obligă tribunalul care trebuie să dea o ordonanţă care conţine dispoziţii financiare, într-un proces de divorţ, să ţină cont de:

· toate avantajele financiare pe care un plan de economii, în vederea pensiei, le aduce unuia dintre soţi;

· pierderea şansei de a beneficia de un avantaj financiar, ca urmare a unui plan de economii pentru pensie.

Tribunalul poate lua toate măsurile financiare destinate a compensa drepturile de pensie ale unuia dintre soţi, cum ar fi acordarea unei pensii ori a unei sume forfetare.

Tribunalul poate hotărî ca cel ce gestionează planul de economii pentru pensionare să plătească, în totalitate sau în parte, nu numai către beneficiarul iniţial, cât şi către celălalt, în momentul când pensionarea are loc.

Atunci când planurile de pensii conţin dispoziţii privitoare la plata unei sume forfetare la decesul titularului drepturilor, art. 25 C reglementează că tribunalul poate hotărî, dacă este prevăzut în statut, că cel care gestionează sau soţul titular poate desemna pe fostul soţ ca beneficiar a unei părţi sau a întregii sume.

Posibilităţile oferite tribunalului în acest domeniu trebuie să se schimbe la sfârşitul anului 2000, pentru că Legea privind pensionarea şi reforma în domeniul sănătăţii, promulgată la 12 noiembrie 1999, modifică Legea cauzelor matrimoniale din 1973 şi dă posibilitatea tribunalului de a da ordonanţe de împărţire a drepturilor de pensie la divorţ.

Acest partaj se concretizează prin transferul unei părţi din drepturile titularului, într-un cont deschis de celălalt soţ la acelaşi plan de pensii, ori transferul unei sume într-un cont deschis la o altă casă de pensii.

 

IV. Atribuirea locuinţei comune

Soţii pot ajunge la o convenţie cu privire la atribuirea locuinţei comune. În lipsa acesteia, tribunalul are posibilităţi mari pentru găsirea unei soluţii potrivite fiecărui caz, hotărând transferul de proprietate ori o diminuare a drepturilor referitoare la locuinţa comună. În general, soţul care are în grijă copiii este îndreptăţit să ceară atribuirea domiciliului conjugal.

1. Ambii soţi sunt proprietarii locuinţei familiale

Conform jurisprudenţei, tribunalul poate da următoarele decizii:

· transferul pur şi simplu al locuinţei către unul dintre soţi, compensat prin reducerea ori prin mărirea cuantumului pensiei, prin plata imediată a unei sume forfetare ori prin plata ulterioară a unei sume;

· hotărârea de vânzare imediată a locuinţei şi împărţirea preţului de vânzare;

· hotărârea de punere la dispoziţie a locuinţei, după două formule dezvoltate de către jurisprudenţă. În conformitate cu jurisprudenţa Mesher, unul dintre soţi rămâne să locuiască în casa comună, iar hotărârea de vânzare şi împărţirea se amână până la sfârşitul perioadei de educaţie a copiilor. După jurisprudenţa Martin, unul dintre soţi locuieşte în casa comună, care este încredinţată unui trust. Acest trust ia sfârşit în momentul decesului soţului beneficiar, ori când acesta se recăsătoreşte, ori când se decide să vândă casa. Modul de împărţire a preţului este prestabilit.

1. Numai unul dintre soţi este proprietarul locuinţei familiale

Tribunalul poate lua aceleaşi măsuri ca şi în cazul precedent, fie în favoarea soţului proprietar, fie a celui care nu avea nici un drept.

Pe de altă parte, soţul care nu este proprietarul locuinţei îşi poate proteja dreptul său de a locui în acea locuinţă, indiferent de procedura divorţului, printr-o înscriere în registrul de proprietate, în conformitate cu Legea privind locuinţa matrimonială, din 1983. O astfel de înscriere împiedică vânzarea locuinţei conjugale către un terţ ori ipotecarea acesteia.

2. Soţii sunt chiriaşi în locuinţa familială

În general, tribunalul poate decide transferul contractului de închiriere către unul dintre soţi, ţinând cont de prioritatea pe care trebuie să o acorde bunăstării copiilor minori.

a) Locuinţa face parte din sectorul liber (de pe piaţa liberă)

În lipsa unui contract de închiriere scris, tribunalul consideră că acesta se poate transfera. Dacă există un contract scris:

· în principiu, tribunalul consideră că transferul este posibil, cel puţin dacă nu există o clauză specială în acest sens;

· dacă o clauză prevede că transferul contractului de închiriere se poate face cu acordul proprietarului, tribunalul poate pronunţa transferul, iar proprietarul nu se poate opune decât dacă locatarul pare a fi insolvabil;

· dacă o clauză prevede că transferul contractului este imposibil şi nu poate fi impus proprietarului - în cazul acesta, tribunalul, se abţine.

b) Locuinţa face parte din sectorul social

Transferul contractului de închiriere va fi decis de către tribunal. Dar, de-a lungul timpului, jurisprudenţa ezită să intervină în sectorul locuinţelor sociale, deoarece administratorii acestor locuinţe sunt cei care rezolvă, în practică, problemele legate de locuinţele cuplurilor divorţate.

Dacă soţii sunt cotitulari ai contractului de închiriere, tribunalul poate decide, după divorţ, ca numai unul dintre soţi să fie titular.

Dacă numai unul dintre soţi este titularul contractului de închiriere, tribunalul poate decide transferul contractului către celălalt soţ.

 

 

DANEMARCA

În conformitate cu legislaţia daneză, divorţul nu este pronunţat în mod obligatoriu de către un judecător. În cazul în care părţile sunt de acord cu privire la consecinţe, divorţul poate surveni în urma decizii administrative, care va confirma acordul încheiat între soţi.

Reglementările privitoare la consecinţele patrimoniale ale divorţului sunt dispersate în mai multe legi:

· Legea privind statutul juridic al copiilor, care cuprinde reglementări privitoare la pensia cuvenită acestora;

· Legea privind încheierea şi dizolvarea căsătoriei, care defineşte regimul pensiei alimentare care este plătită, eventual, de către unul dintre soţi celuilalt soţ;

· Legea privind acoperirea pensiilor alimentare, care stabileşte garanţii pentru plata prestaţiilor cuvenite foştilor soţi şi copiilor;

· Legea privind consecinţele juridice ale căsătoriei, care stabileşte diferitele regimuri matrimoniale, în timp ce modalităţile de lichidare a regimului matrimonial de drept comun sunt fixate de Legea privind împărţirea bunurilor comune;

· Legea privind contractul de închiriere a locuinţei comune, care prevede modul de atribuire a acesteia.

 

I. Pensia cuvenită copiilor

1. Stabilirea

În caz de divorţ, Legea referitoare la statutul juridic al copiilor oferă părinţilor care au în grijă copiii dreptul de a pretinde plata unei pensii („contribuţia pentru întreţinerea copilului”).

Dacă între soţi nu există nici un acord cu privire la cuantumul pensiei care ar reveni pentru fiecare copil, acesta este determinat de autorităţile administrative, în funcţie de reglementările legislative.

Conform legii, cuantumul pensiei depinde de trebuinţele copilului şi de resursele părinţilor, în particular de veniturile lor profesionale.

În practică, în cazul în care părinţii au venituri modeste, cuantumul pensiei este fixat corespunzător unei valori de referinţă dintr-o circulară a Ministerului Problemelor Sociale. În 1999, această valoare de referinţă era stabilită la 761 de coroane pe lună. Pentru anul 2000, ea este de 785 de coroane pe lună.

În octombrie 1999, ministrul problemelor sociale a prezentat un proiect de lege de modificare a Legii privind statutul juridic al copiilor. Acest text a fost adoptat la sfârşitul anului 1999 şi a intrat în vigoare la 1 ianuarie 2000, stabilind că pe viitor valoarea de referinţă se va compune dintr-o sumă de bază, care corespunde vechii valori de referinţă, şi un supliment anual de 1224 coroane.

Direcţia generală de drept civil – organ administrativ ce depinde de Ministerul de Justiţie – este competentă pentru toate problemele ce ţin de dreptul familiei şi publică directivele pentru calcularea cuantumului pensiilor alimentare cuvenite copiilor.

Ministerul insistă asupra caracterului orientativ al acestor sume şi asupra necesităţii de a se ţine cont de situaţia concretă a fiecărui caz.

Nici o indexare definitivă a pensiilor nu este prevăzută în mod explicit, dar modificarea poate fi obţinută simplu. În plus, baremele Direcţiei generale de drept civil pot fi revizuite în fiecare an.

2. Modalităţi de plată

În principiu, pensia este plătită în avans, pentru o perioadă de şase luni.

În afara pensiei obişnuite, soţul debitor poate solicita plăţi suplimentare, ocazionate de evenimente deosebite (botez, comuniune, boală). Cererea trebuie să fie făcută cu trei luni înainte de eveniment.

Directivele evaluează astfel aceste suplimente:

· o singură dată valoarea de referinţă pentru botez;

· între trei şi cinci ori valoarea de referinţă, în funcţie de pensia obişnuită, pentru comuniune.

3. Modificarea

La cererea motivată a unuia dintre soţi, autorităţile administrative pot să decidă, în orice moment, modificarea cuantumului pensiei.

Cererile de modificare, cu excepţia unor circumstanţe excepţionale, trebuie să se refere la semestrul viitor. În acelaşi timp, dacă o cerere de modificare retroactivă este acceptată, perioada retroactivă nu poate depăşi un an. 

În urma unei cereri de modificare se poate ca pensia să fie anulată. Este cazul în care un copil este în măsură să-şi suporte singur cheltuielile, de exemplu pentru că el dispune de venituri personale, între 2,5 şi 3 ori cuantumul valorii de referinţă.

Atunci când pensia este fixată de comun acord de către părinţi, ea poate fi în aceeaşi măsură modificată de autorităţile administrative, dacă acestea estimează că acordul este inadmisibil, în cazul în care condiţiile avute în vedere iniţial s-au schimbat în mod important ori dacă acordul nu mai corespunde nevoilor copilului.

4. Garanţii de plată

Legea privind încasarea pensiei alimentare însărcinează comisia pentru probleme sociale, în fiecare unitate administrativ-teritorială, să încaseze pensiile alimentare care nu sunt plătite de bună voie. Comisia acţionează la cerere. Reglementarea legislativă a fost completată printr-o circulară, adresată tuturor unităţilor administrativ-teritoriale, cuprinzând instrucţiuni detaliate.

Comisia cere debitorului plata pensiilor scadente, iar dacă nu le obţine, el este chemat să dea explicaţii cu privire la situaţia financiară şi personală. Debitorul poate fi somat să se prezinte personal în faţa comisiei, iar dacă acesta nu răspunde somaţiei, se poate recurge la ajutorul poliţiei. 

În cazul în care comisia şi debitorul nu ajung la un acord amiabil cu privire la plata datoriilor, legea prevede două modalităţi de executare: reţinerea din salariu şi sechestrul.

Comisia poate cere angajatorului să efectueze reţinerile necesare asupra salariului debitorului (inclusiv şi asupra diverselor prime pe care acesta le poate primi). Reţinerile pot fi efectuate în aceeaşi măsură şi asupra ajutorului social pe care acesta îl primeşte periodic. Angajatorul trebuie să colaboreze cu administraţia, rolul său fiind acela de a furniza informaţiile care îi sunt cerute, de a preveni comisia dacă debitorul îşi încetează activitatea la el şi de a informa comisia dacă are cunoştinţă de noul loc de muncă al debitorului.

Încasarea pensiei mai poate fi făcută prin sechestru şi vânzarea bunurilor sechestrate. 

În cazul mai multor cereri (concurente) care sunt imposibil de satisfăcut în totalitate, sumele recuperate trebuie să fie împărţite între solicitanţi. Legile naţionale nu cuprind reglementări cu privire la modalităţile de împărţire; ele menţionează numai că trebuie să se acorde prioritate cererilor mai vechi.

Când nici reţinerile din salariu, nici sechestrul asupra bunurilor nu permit acoperirea datoriei, debitorul poate fi reţinut în închisoare, după regulile următoare:

· o zi pentru 50 de coroane datorate, dacă suma totală datorată nu depăşeşte 1000 de coroane;

· o zi pentru 100 de coroane, dacă datoria depăşeşte 1000 de coroane.

În nici un caz el nu poate fi reţinut mai puţin de două zile şi mai mult de şaizeci de zile.

Circulara prevede amânarea decăderii (din drepturi), care variază în funcţie de executarea avută în vedere.

5. Durata

Obligaţia plăţii pensiei alimentare încetează când copilul împlineşte optsprezece ani, dacă acesta nu s-a căsătorit înainte de această vârstă. 

Această pensie este deductibilă fiscal pentru părintele care o plăteşte.

În acelaşi timp, plata unei pensii către copiii majori care îşi continuă studiile poate fi impozitată, dacă copilul are douăzeci şi patru de ani, cu excepţia cazului în care această pensie este deductibilă fiscal. Plata unei asemenea pensii este foarte rar posibilă.

 

II. Plăţile făcute unuia dintre soţi

Soţul divorţat care se găseşte în nevoie poate obţine o pensie alimentară. Cu alte cuvinte, în anumite circumstanţe, el poate cere judecătorului acordarea unei plăţi corespunzătoare sub forma unei sume forfetare.

A. Pensia alimentară

1. Stabilirea

Legea privind divorţul prevede că, în cazul divorţului ori a separaţiei, soţii pot ajunge la un acord cu privire la o eventuală plată a unei pensii alimentare (denumită „contribuţie de întreţinere”). Ei fie pot conveni asupra cuantumului, fie pot lăsa comisia să îl fixeze.

Dacă între soţi nu intervine nici un acord de principiu asupra plăţii unei pensii, problema este rezolvată de către judecător.

Acesta din urmă decide în legătură cu plata unei pensii şi determină durata ei, dar cuantumul este stabilit de către comisia locală.

Reglementările legale privind pensia alimentară datorate unuia dintre soţi sunt completate şi clarificate printr-un regulament şi o circulară privind divorţul.

Conform acestor dispoziţii, cuantumul pensiei trebuie să depindă de trebuinţele solicitantului (evaluate în funcţie de vârsta sa, de posibilităţile sale de a-şi câştiga existenţa, de starea sa de sănătate) şi de posibilitatea de plată a celuilalt soţ. În aceeaşi măsură trebuie să se ţină cont de alte eventuale obligaţii de plată, de durata căsătoriei şi de nevoile particulare. Legea precizează că trebuie să se ţină cont şi de dorinţa celui care solicită pensia ca pe un ajutor financiar pentru formarea sa profesională. 

În practică, pensia este plătită dacă mariajul a durat minim doi sau trei ani şi sunt copii sau cinci ani dacă nu sunt copii.

În plus, pensia este refuzată atunci când cel care o solicită dispune de un venit personal care corespunde salariului mediu.

Când o pensie este acceptată, cuantumul ei este, în general, fixat la o cincime din diferenţa între veniturile brute ale soţilor.

Dacă soţul constrâns să plătească o pensie fostului său soţ plăteşte în acelaşi timp pensii pentru copii, acestea sunt deduse din veniturile sale, înainte de a i se calcula diferenţa. În plus, este admis că cel care plăteşte pensie fostului soţ nu trebuie să consacre mai mult de o treime din veniturile sale, indiferent de pensiile alimentare plătite.

Nu există prevăzută nici o procedură de revizuire a pensiilor, fiind suficientă o cerere de modificare, bazată pe motive întemeiate. 

2. Modalităţi de plată

Dacă între soţi intervine un acord cu privire la cuantumul pensiei, ei convin şi asupra periodicităţii plăţilor. În cazul în care suma este fixată printr-o decizie administrativă, cu această ocazie se stabileşte şi periodicitatea plăţilor, care este în principiu o dată pe lună.

3. Modificarea

Atunci când pensia este stabilită pe cale amiabilă (de comun acord), ea poate fi modificată în măsura în care „s-au petrecut schimbări importante a circumstanţelor, fiind neîntemeiată menţinerea termenilor acordului”.

Dacă plata pensiei rezultă dintr-o decizie judiciară, aceasta nu poate fi modificată decât printr-o altă hotărâre. O modificare a situaţiei economice a unei părţi, ori alte modificări particulare pot motiva o nouă hotărâre, prin care dreptul la pensie poate dispărea. 

Administraţia poate decide suspendarea plăţii dacă unul dintre soţi are o relaţie de concubinaj. Dacă cuantumul pensiei este fixat la zero, înseamnă că dreptul la pensie există. Acest lucru este important pentru beneficiar, deoarece, atunci când este cazul, el poate solicita o pensie din urmă.

4. Garanţii de plată

Dispoziţiile referitoare la pensia alimentară a copiilor se aplică şi în cazul pensiei pentru soţi.

5. Durata

Atunci când pensia este stabilită de judecător, în afară de existenţa unor circumstanţele excepţionale, se prevede o durată de plată limitată, care nu poate depăşi zece ani.

Regula este ca durata plăţii să fie fixată pe cinci, opt sau zece ani. Obligaţia de plată dispare în cazul unui nou mariaj a celui care o primeşte şi în cazul decesului unuia dintre cei doi foşti soţi.

Plata unei pensii viagere este foarte rar impusă, şi numai în anumite condiţii: când durata căsătoriei a fost de cel puţin douăzeci de ani, beneficiarul nu a lucrat niciodată, are cel puţin patruzeci şi cinci de ani şi nu are nici o perspectivă de a-şi găsi de lucru.

B. Prestaţii compensatorii

Atunci când unul dintre soţi posedă bunuri proprii (ori drepturi personale netransmisibile, de care nu se ţine cont la împărţirea comunităţii de bunuri), celălalt soţ poate cere judecătorului acordarea unei sume destinate a compensa pierderile mijloacelor de trai care urmează divorţului. 

Aceste dispoziţii sunt analizate în partea consacrată lichidării regimului matrimonial.

 

III. Lichidarea regimului matrimonial

1. Principalele regimuri matrimoniale

a) Regimul de drept comun

Regimul de drept comun este un regim al comunităţii diferite, deoarece efectele sale, limitate în timpul căsătoriei, apar atunci când aceasta încetează. Toate bunurile posedate de către soţi în momentul căsătoriei şi cumpărate de către ei ulterior constituie comunitatea de bunuri, care este împărţită la dizolvarea căsătoriei. Acest regim permite fiecăruia dintre soţi să participe la câştigurile celuilalt. Drepturile netransmisibile (cum ar fi drepturile de autor sau drepturile personale de pensie) sunt excluse de la comunitatea de bunuri, numai dacă regulile care le guvernează sunt compatibile cu cele ale comunităţii de bunuri. În practică, dreptul la pensie pentru limită de vârstă de la instituţii profesionale (case de pensii), nu poate fi împărţit, spre deosebire de dreptul obţinut în urma plasamentelor financiare, problemă care suscită o dezbatere, în diferite ţări, de mai mulţi ani.

În timpul căsătoriei, fiecare soţ poate dispune de bunurile aduse în căsătorie şi de cele dobândite în timpul căsătoriei, indiferent de modul lor de achiziţie.

Libertatea de a dispune de propriul patrimoniu este totuşi limitată prin lege astfel:

· este interzisă reducerea comunităţii de bunuri într-o manieră care ar aduce prejudicii intereselor celuilalt soţ;

· un imobil din comunitatea de bunuri nu poate fi vândut sau ipotecat de unul dintre soţi fără consimţământul celuilalt, dacă acesta reprezintă domiciliul familiei ori are legătură cu activitatea profesională a celuilalt soţ;

· bunurile mobile nu pot fi vândute ori puse în gaj fără acordul celuilalt soţ, când acestea reprezintă mobilierul domiciliului comun, sunt ale copiilor ori au fost aduse de către celălalt soţ ori au devenit instrumente de muncă indispensabile.

În acelaşi timp, soţii răspund de datoriile lor faţă de creditori numai cu propriul lor patrimoniu.

b) Alte regimuri matrimoniale

Legea referitoare la consecinţele juridice ale căsătoriei stabileşte că, prin contractul de căsătorie, soţii pot alege un alt regim matrimonial în afară de comunitatea de bunuri diferită. Legea oferă două posibilităţi:

· un regim de separaţie completă;

· un regim în care comunitatea de bunuri este diferită până la decesul unuia dintre soţi, ceea ce, în practică, se traduce prin separarea bunurilor tot timpul cât cei doi soţi trăiesc.

Legea prevede că regimul separaţiei poate fi aplicat şi numai pentru o parte a bunurilor sau pentru o anumită perioadă.

2. Împărţirea bunurilor şi drepturilor

a. Comunitatea de bunuri diferită

Împărţirea comunităţii de bunuri poate fi rezultatul unui acord sau a unei decizii judiciare. În general, prima soluţie este frecvent întâlnită. Atunci când nu se ajunge la un acord între părţi, legea prevede rezolvarea situaţiei pe cale judiciară.

După Legea privind împărţirea comunităţii de bunuri, fiecare dintre cei doi soţi poate primi jumătate din valoarea netă din fiecare patrimoniu, după deducerea datoriilor.

Exista şi o derogare de la această regulă generală, atunci când mariajul a fost de scurtă durată şi nici o comunitate economică semnificativă nu a putut fi creată. În acest caz, patrimoniul poate fi împărţit după aceleaşi reguli care sunt folosite pentru anularea căsătoriei.

În această ipoteză, fiecare primeşte bunurile pe care le-a adus la comunitatea de bunuri în momentul căsătoriei ori ulterior.

Unul dintre soţi poate cere atribuirea a mai mult de jumătate din comunitatea de bunuri, pentru că aplicarea regulii generale nu-i permite obţinerea mobilierului pentru menţinerea căminului său.

Anumite bunuri pot fi excluse de la partaj. În această categorie sunt incluse obiectele personale ale soţilor, în măsura în care valoarea lor nu este disproporţionată în raport cu situaţia financiară a cuplului, şi bunurile care sunt destinate uzului copiilor.

În plus, este posibilă obţinerea unei compensaţii, atunci când soţul a girat cu propriul patrimoniu, într-un mod imprudent, reducând astfel într-o manieră importantă comunitatea de bunuri, ori când a utilizat resursele gospodăririi pentru mărirea drepturilor personale, care nu pot fi împărţite, ca de exemplu dreptul la pensie.

În principiu, în momentul împărţirii, fiecare obţine ceea ce a adus în comunitate.

În momentul partajului este posibil ca un bun să fie atribuit unuia dintre soţi. În cazul în care soţii nu sunt de acord cu decizia, bunul poate fi vândut.

Atunci când ambii soţi îşi doresc acelaşi bun, acesta revine, în general, celui care l-a adus în comunitatea de bunuri.

Principiul general poate fi ignorat în anumite situaţii speciale. Astfel:

· apartamentul familiei poate fi dat celui care nu l-a adus în comunitatea de bunuri, în măsura în care acest apartament constituie un element important pentru menţinerea căminului său;

· aceleaşi reguli sunt aplicate şi în cazul caselor de vacanţă, mobilierului şi altor bunuri mobile;

· întreprinderea (afacerea familiei) poate fi dată celui care o face să funcţioneze;

· uneltele de muncă pot fi atribuite celui care le utilizează, în măsura în care neatribuirea lor generează pierderi considerabile în activitatea sa ulterioară.

Aplicarea acestor reguli poate duce la atribuirea mai multor bunuri unuia dintre soţi. În acest caz, celălalt soţ trebuie să primească despăgubiri eşalonate de către judecător.

a. Regimul separaţiei de bunuri

În acest caz, în principiu, divorţul nu are nici o consecinţă asupra patrimoniului fiecărui soţ.

Cu toate aceste, Legea privind divorţul prevede că, atunci când circumstanţele şi durata mariajului o justifică, judecătorul (ori comisia) poate decide ca unul dintre soţi să atribuie celuilalt o parte din patrimoniul său, cu scopul ca divorţul să nu reprezinte un dezechilibru excesiv a situaţiei celor doi soţi. Această regulă poate fi aplicată şi drepturilor personale netransmisibile, care, în principiu, nu sunt trecute în masa partajabilă. În teorie, în această categorie intră drepturile de pensie pentru limită de vârstă dobândite de la case de pensii. Jurisprudenţa nu şi-a format încă un punct de vedere în această problemă, decizia fiind lăsată la aprecierea judecătorului.

 

IV. Atribuirea locuinţei comune

1. Ambii soţi sunt proprietarii locuinţei comune

Legea privind împărţirea comunităţii de bunuri cuprinde mai multe dispoziţii care permit soţului care are grijă de copii să păstreze locuinţa familiei. Acesta din urmă, în momentul lichidării comunităţii de bunuri, nu poate reveni soţului care a adus-o în comunitatea de bunuri atunci când salvarea căminului celuilalt soţ o impune. În această ipoteză, legea prevede o decizie judiciară care cuprinde facilităţi de plată pentru cel care păstrează locuinţa.

Pe de altă parte, legea privind divorţul prevede că, atunci când partea unuia dintre soţi din comunitatea de bunuri cuprinde un imobil care are mai multe apartamente şi, dacă unul dintre aceste apartamente reprezintă locuinţa comună familiei, judecătorul poate obliga pe soţul care este singur proprietar să închirieze apartamentul fostului său soţ. În acest caz, judecătorul determină condiţiile contractului de închiriere.

2. Unul dintre soţi este proprietarul locuinţei comune

Conform Legii privind divorţul, dispoziţiile menţionate mai sus se aplică în aceeaşi măsură atunci când imobilul cuprinde locuinţa comună care aparţine unuia dintre soţi. Când unul dintre soţi este proprietarul locuinţei comune, aceasta îi revine.

 

3. Soţii sunt locatari în locuinţa comună

Legea privind contractele de închiriere a locuinţelor prevede că, dacă între soţi nu se realizează un acord, o decizie judiciară ori administrativă trebuie să determine care dintre soţi primeşte contractul. Legea prevede că, dacă activitatea profesională a unuia dintre soţi este legată de un spaţiu comercial, el are un drept de prioritate asupra spaţiului şi asupra locuinţei din care acesta face parte.

În general, judecătorul atribuie contractul de închiriere în funcţie de nevoile soţilor, fără a ţine cont de titular. Cel care are în îngrijire copiii primeşte locuinţa în marea majoritate a cazurilor. Locatorul nu se poate opune transferului contractului după divorţ.

 

 

ELVEŢIA

Prin Legea federală din 26 iunie 1998, au fost aduse modificări esenţiale procedurii divorţului, procedură ce a fost reglementată în Codul civil încă din anul 1907. 

Această lege elimină noţiunea de greşeală şi introduce divorţul prin acordul soţilor, precum şi divorţul la cererea uneia dintre părţi, concomitent cu separarea în fapt, pe o perioadă de cel puţin patru ani. Divorţul este pronunţat de către un judecător.

Ansamblul reglementărilor privind consecinţele patrimoniale ale divorţului sunt cuprinse în Codul civil, unde sunt inserate dispoziţii referitoare la pensia alimentară acordată copiilor sau soţului, la regimurile matrimoniale şi la compensările privind drepturile de pensie.

1. Pensia de întreţinere pentru copii

Pensia este reglementată în capitolul destinat efectelor filiaţiei din Codul civil elveţian. Art. 276 din Codul civil arată că părinţii trebuie să asigure întreţinerea copiilor. Astfel, se menţionează că “întreţinerea este asigurată prin creşterea şi educaţia copiilor ori, în situaţia când aceştia nu sunt în grija părinţilor, prin contribuţii băneşti”.

În acest sens, există două modalităţi de stabilire a pensiei datorate de către un părinte copilului său, denumită “contribuţie de întreţinere”: convenţia de întreţinere încheiată între copil şi părintele debitor şi, în lipsa unui acord, stabilirea pensiei de către un judecător pentru părintele ce nu are în grijă copiii.

Pensia alimentară trebuie să corespundă cu necesităţile minorului, precum şi cu veniturile părinţilor.

Judecătorul are posibilitatea de a indexa pensia copiilor. El poate stabili un cuantum variabil al acesteia, cu o tendinţă de creştere progresivă, în scopul satisfacerii necesităţilor minorilor.

Modalităţi de plată

Art. 285 din Codul civil prevede că pensia “trebuie vărsată în avans, la datele stabilite de către judecător”. În general, plăţile sunt achitate prin rate lunare.

Legat de aceasta, art. 288 din Codul elveţian relevă că: “dacă interesele copilului o justifică, părţile pot conveni de a achita pensia printr-o singură indemnizaţie”. În acest caz, acordul soţilor trebuie aprobat de instanţă, iar suma trebuie vărsată şi administrată de o autoritate competentă, aflată sub control judecătoresc.

Art. 289 din Codul civil elveţian arată că pensiile alimentare datorate minorilor sunt achitate reprezentantului lor legal ori părintelui căruia i-au fost încredinţaţi. Dacă copilul se află la vârsta majoratului, el însuşi va primi pensia.

Modificare

Atunci când situaţia copilului ori a părintelui debitor s-a schimbat fundamental, se poate introduce o acţiune în justiţie privind modificarea ori anularea plăţii pensiei. Acţiunea poate aparţine tatălui, mamei, copilului însuşi ori, în anumite cazuri, autorităţii tutelare.

Garanţii de plată

Codul civil elveţian menţionează că, în situaţia neplăţii pensiei, judecătorul poate da un aviz părintelui debitor. Dacă debitorul nu plăteşte, judecătorul poate institui sechestrul asigurator asupra bunurilor, cu scopul de a obţine plata pensiei pe viitor.

De asemenea, art. 290 din Codul civil obligă cantoanele la organizarea unui sistem de asistenţă gratuită, în vederea recuperării pensiilor alimentare datorate minorilor de către părinţii acestora.

Astfel, în toate unităţile administrative elveţiene a fost introdus un sistem de plată în avans a pensiilor alimentare.

Durata

Art. 277-1 precizează că obligaţia de întreţinere din partea părinţilor se menţine până la vârsta majoratului copiilor, stabilită la 18 ani.

De asemenea, trebuie avut în vedere faptul că acordarea pensiei de întreţinere are legătură cu situaţia economică şi cu relaţiile dintre părinţi şi copiii lor.

2. Prestaţii compensatorii acordate unuia dintre soţi

Potrivit Legii din 26 iunie 1998 referitoare la modificarea procedurii divorţului, soţii pot încheia de comun acord o convenţie, aprobată de judecător, asupra efectelor divorţului, în care reglementează plata unei pensii alimentare, cuantumul şi durata acesteia.

În noua lege care reglementează divorţul nu este consacrat principiul acordării unei pensii alimentare unuia dintre soţi. Totuşi, se arată criteriile care stau la baza acordării de către judecător a unei pensii alimentare, şi anume: durata căsătoriei, nivelul de viaţă al soţilor, vârsta, starea de sănătatea, calificarea profesională a soţilor, durata contribuţiei soţilor la întreţinerea copiilor.

Art. 125 alin. 3 din Codul civil elveţian permite judecătorului să decidă alocarea sau refuzarea pensiei. Articolul enumeră trei cazuri în care nu se acordă pensie:

1. soţul creditor al obligaţiei nu şi-a respectat îndatoririle părinteşti;

2. soţul creditor şi-a provocat deliberat starea de necesitate în care se află; 

3. soţul creditor a comis o infracţiune gravă contra debitorului.

Cuantumul pensiei trebuie să permită o întreţinere decentă a soţului creditor al obligaţiei de plată.

Acest cuantum este stabilit de instanţă şi se bazează pe compararea bugetelor celor doi soţi. Există posibilitatea din partea judecătorului de a indexa pensia în funcţie de costurile social-economice.

Modalităţi de plată

Art. 126 din Codul elveţian arată că judecătorul poate dispune ca pensia de întreţinere să fie achitată sub forma unei rente sau prin constituirea unui capital. 

În general, pensia de întreţinere se concretizează într-o contribuţie bănească periodică.

Modificare

În condiţiile schimbării stării materiale a creditorului sau debitorului obligaţiei, instanţa poate micşora, anula ori suspenda plata rentei pe o durată determinată.

În acest sens, trebuie avute în vedere două cazuri speciale, generate de îmbunătăţirea situaţiei materiale a debitorului. Astfel, creditorul poate cere modificarea rentei, în cazul creşterii veniturilor debitorului, sau în cazul imposibilităţii stabilirii unei rente convenabile în timpul divorţului, creditorul poate cere acordarea unei rente majorată într-o perioadă de timp de până la cinci ani de la pronunţarea divorţului.

Garanţii de plată

Art. 131 din Codul civil prevede faptul că judecătorul poate dispune reţinerea din salariul debitorului a sumelor necesare pentru plata pensiei de întreţinere. De asemenea, unităţile administrative elveţiene au introdus în legislaţia proprie dispoziţii referitoare la formarea unui sistem pentru plata în avans a acestor pensii. Un exemplu în acest sens este legea aplicabilă în cantonul Geneva, ce prevede înfiinţarea unui serviciu administrativ cu rolul de a urmări achitarea în avans şi recuperarea pensiilor de întreţinere.

Durata

Art. 130 din noul Cod civil elveţian relevă că obligaţia de plată a pensiei încetează numai în cazul decesului unuia dintre soţi ori în situaţia recăsătoririi creditorului obligaţiei.

 

Desfiinţarea regimului matrimonial

Principalele regimuri matrimoniale:

a) Regimul de drept comun

Art. 196 din Codul civil stabileşte diferitele categorii de bunuri, bunurile proprii şi bunurile dobândite de fiecare soţ. Art. 197 defineşte bunurile dobândite ca bunuri achiziţionate cu titlu oneros în timpul căsătoriei.

În art. 198 din acelaşi Cod elveţian, se precizează care sunt bunurile proprii, şi anume: cele deţinute de soţ la momentul căsătoriei, cele moştenite sau cele obţinute prin donaţie în timpul căsătoriei. Fiecare dintre soţi are dreptul de administrare şi de a dispune liber de aceste bunuri.

b) Alte regimuri matrimoniale

Separaţia de bunuri poate rezulta dintr-o convenţie la căsătorie, dar poate fi stabilită prin lege sau de către judecător, în anumite împrejurări. Acest regim este reglementat prin art. 247-251 din Codul civil, articole ce subliniază distincţia între bunurile soţului şi cele ale soţiei.

În capitolul III al Codului se face referire la regimul comunităţii de bunuri ce prezintă trei forme: comunitatea de bunuri universale, comunitatea redusă numai asupra bunurilor dobândite în timpul căsătoriei, comunitatea asupra unor bunuri determinate.

Diferenţierea între aceste tipuri de comunităţi de bunuri se realizează prin cantitatea mai mare sau mai mică de bunuri comune care este prevăzută în convenţia soţilor.

În cadrul regimului comunităţii de bunuri, fiecare soţ poate dispune de bunurile comune, cu specificarea că este necesar consimţământul celuilalt soţ.

 

Partajul bunurilor

a) Regimul de drept comun

Regimul participării la bunurile dobândite ia sfârşit în momentul divorţului. Fiecare soţ îşi recapătă bunurile proprii şi are dreptul la o parte din bunurile dobândite de celălalt soţ.

Art. 215 din Codul civil prevede că fiecare soţ are dreptul la jumătate din beneficiile celuilalt. Astfel, profiturile obţinute de fiecare soţ sunt cumulate iar suma totală este împărţită în mod egal între foştii soţi.

b) Alte regimuri matrimoniale

În regimul separării de bunuri, divorţul nu are nici o consecinţă asupra patrimoniului celor doi soţi. La pronunţarea divorţului, fiecare soţ îşi păstrează bunurile proprii.

Regimul comunităţii de bunuri este desfiinţat în momentul divorţului iar bunurile comune împărţite în mod egal între soţi.

Pentru cazul particular al compensării drepturilor de pensie, noile dispoziţii ale Codului civil instituie un sistem de partajare a drepturilor dobândite în timpul căsătoriei, în ceea ce priveşte asigurările profesionale, independent de regimul matrimonial şi de cauzele divorţului.

Art. 123 din noul Cod civil relevă că un soţ poate renunţa în întregime sau în parte la drepturile sale privind prima de asigurare a celuilalt soţ, cu condiţia să beneficieze de o asigurare pentru pensionare şi invaliditate echivalentă, care să fie verificată din oficiu de către judecătorul cauzei.

Legat de aceasta, judecătorul poate să se opună la aceasta, având în vedere raţiuni de echitate privind lichidarea regimului matrimonial sau situaţia economică a soţilor după divorţ.

4. Atribuirea locuinţei după divorţ

a) Ambii soţi sunt proprietarii locuinţei comune

Dacă soţii sunt coproprietari ai locuinţei, atribuirea imobilului este reglementată de prevederile referitoare la desfiinţarea regimului matrimonial.

În majoritatea situaţiilor, judecătorul dispune vânzarea apartamentului.

b) Unul dintre soţi este proprietarul locuinţei comune

Articolul 121 din Codul civil elveţian prevede că, atunci când existenţa copiilor ori alte motive importante o justifică, judecătorul poate acorda unuia dintre soţi un drept de abitaţie, pe o durată determinată, asupra locuinţei aparţinând celuilalt soţ, în schimbul unei indemnizaţii echitabile sau a unei reduceri a pensiei de întreţinere.

c) Soţii sunt chiriaşi în cadrul locuinţei comune

Acelaşi art. 121 Cod civil arată că judecătorul poate atribui contractul de închiriere unuia dintre soţi. În acest caz, soţul care nu mai este cotitular al contractului de închiriere răspunde solidar până la expirarea contractului sau până la un termen stabilit în contract.

 

 

FRANŢA

Prin Legea nr. 75-617/11 iulie 1975, au fost modificate condiţiile şi consecinţele divorţului pronunţat de judecător.

Regulile privind consecinţele patrimoniale ale divorţului se regăsesc în Codul civil, unde sunt prezentate prevederile aplicabile pensiei alimentare pentru copii, compensaţiilor ori pensiei acordate unuia dintre soţi, atribuirii locuinţei şi desfiinţării principalelor regimuri matrimoniale.

A. Pensia de întreţinere pentru copii

Părintele care nu are în întreţinere ori care nu locuieşte împreună cu copiii săi are obligaţia de a contribui material la creşterea şi educarea acestora.

Art. 293 din Codul civil francez explică în ce constă această obligaţie: “această contribuţie constă într-o pensie alimentară acordată, după caz, părintelui care are în îngrijire sau locuieşte permanent împreună cu copiii săi, sau persoanei căreia i-au fost încredinţaţi copiii după divorţul soţilor”.

1. Stabilire

Cuantumul pensiei de întreţinere este fixat de către judecător sau, în caz de divorţ la cererea ambilor soţi, prin convenţia acestora, supusă hotărârii unui magistrat. Acest cuantum depinde de necesităţile copiilor, care variază în funcţie de vârstă, de nivelul de viaţă avut înainte de divorţul părinţilor şi de resursele financiare ale acestora. În unele cazuri poate fi indexat.

2. Modalităţi de plată

Regula generală este ca plata pensiei să se realizeze prin achitarea lunară a unei sume de bani. Cu excepţia acordului soţilor, pensia este acordată şi atunci când părintele debitor îşi găzduieşte copiii în perioada vacanţelor.

Art. 294 din Codul civil îi acordă posibilitatea soţului debitor de a vărsa o sumă de bani în contul unui organism acreditat, care este obligat, în schimb, să plătească copiilor o rentă indexată sau să cedeze în proprietatea copiilor anumite bunuri producătoare de beneficii (de exemplu, valori mobiliare ori imobile) ori uzufructul unor asemenea bunuri.

Dacă suma acordată este insuficientă în raport cu necesităţile copilului, celălalt părinte poate solicita o suplimentare, sub forma unei pensii alimentare.

3. Modificare

O modificare poate fi solicitată judecătorului responsabil cu probleme matrimoniale, de către soţul debitor ori soţul creditor, cu condiţia apariţiei unor fapte notabile, precum: creşterea necesităţilor copiilor, deteriorarea situaţiei economice a debitorului, afară de cazul când acesta şi-a provocat insolvabilitatea.

4. Garanţii de plată

În mod preventiv, judecătorul poate lua anumite măsuri pentru garantarea plăţii sumelor datorate: înscrierea unei ipoteci asupra bunurilor imobile ale debitorului, plata unei cauţiuni ori reţinerea sumelor direct din salariul debitorului.

5. Durata

În principiu, pensia încetează a fi acordată, odată cu ajungerea la majorat a copilului sau când acesta nu mai este în îngrijirea efectivă a părintelui căruia i-a fost încredinţat.

Cu toate acestea, obligaţia de plată a pensiei poate fi menţinută după ajungerea la majorat a copiilor, în următoarele situaţii:

· urmarea unor studii care au “un caracter serios sau rezonabil”;

· efectuarea serviciului militar;

· existenţa unei maladii, handicap sau a unor grave deficienţe de natură psihologică;

· perioada de căutare a unei activităţi de natură să-i asigure o reală independenţă financiară.

 

 

Prestaţii băneşti acordate unuia dintre soţi

În raport cu motivele de divorţ, soţul divorţat poate obţine o pensie alimentară sau o prestaţie compensatorie. De altfel, în anumite împrejurări, soţul poate primi, conform art. 280-1 din Codul civil, o indemnizaţie cu titlu excepţional.

De asemenea, el poate solicita, în urma divorţului, acordarea de daune-interese, precum şi o indemnizaţie pentru îmbogăţirea fără o justă cauză a celuilalt soţ.

A. Pensia alimentară

Dacă divorţul este pronunţat pe motivul imposibilităţii continuării traiului în comun, art. 281 din Codul civil prevede menţinerea obligaţiei de asistenţă în favoarea soţului căruia i s-a cerut divorţul. Obligaţia de sprijin constă în acordarea unei pensii alimentare ce permite acestuia menţinerea unui nivel de viaţă echivalent cu cel al celuilalt soţ.

Soţul debitor trebuie, în baza obligaţiei de plată, să achite cotizaţiile şi asigurările contractate de fostul soţ, în situaţia când acesta nu desfăşoară o activitate profesională.

De reţinut că pensia alimentară nu poate fi cumulată cu o prestaţie compensatorie.

1. Stabilire

Cuantumul pensiei alimentare este fixat de către judecător, în funcţie de necesităţile şi veniturile soţilor.

În cazul unui divorţ ce are ca motiv pierderea facultăţilor mentale ale unuia din soţi, pensia trebuie să acopere toate cheltuielile necesare tratării soţului bolnav.

Dacă pensia este acordată sub formă de rentă, judecătorul cauzei poate dispune, din oficiu, o indexare a acesteia, fapt ce nu anulează dreptului soţului în cauză de a cere o modificare a pensiei pentru situaţii noi.

2. Modalităţi de plată

Plata pensiei se efectuează sub forma unui vărsământ lunar în contul soţului îndreptăţit la aceasta. De asemenea, pensia poate consta într-o rentă, uzufructul asupra unor bunuri sau beneficii vărsate în contul soţului creditor.

 

 

3. Modificare

În art. 282 din Codul civil se arată că modificarea pensiei alimentare se face în funcţie de veniturile şi necesităţile fiecărui soţ.

4. Garanţii de plată

Dispoziţiile art. 239 din Codul civil obligă soţul care a intentat divorţul, pe motivul imposibilităţii continuării vieţii în comun, de a preciza mijloacele prin care îşi va executa obligaţiile referitoare la fostul soţ şi copiii săi.

5. Durata

Pensia alimentară încetează a mai fi plătită în cazul în care soţul beneficiar încheie o nouă căsătorie ori se află în concubinaj.

Această pensie nu este sistată în cazul decesului debitorului, obligaţia de plată fiind preluată de moştenitorii defunctului.

B. Prestaţia compensatorie

În cazul în care divorţul este solicitat în baza unui alt motiv decât cel al imposibilităţii traiului în comun, art. 270 din Codul civil prevede că unul din soţi poate cere celuilalt plata unei sume compensatorii menită a acoperi disproporţia financiară pe care divorţul a creat-o în viaţa soţilor.

Soţul din vina căruia a fost pronunţat divorţul nu are dreptul la o prestaţie compensatorie.

1. Stabilire 

Această prestaţie cu titlu de compensaţie este stabilită în funcţie de necesităţile soţului creditor şi de resursele băneşti ale soţului debitor, ţinând cont de situaţia din momentul divorţului şi de evoluţia acesteia într-un viitor previzibil.

În acest scop, judecătorul învestit cu soluţionarea cauzei trebuie să aibă în vedere următoarele criterii:

· vârsta şi starea de sănătate a soţilor;

· timpul consacrat sau pe care îl vor acorda educaţiei copiilor;

· calificările profesionale;

· disponibilitatea pentru noi angajamente profesionale;

· pierderea eventualelor lor drepturi în materie de pensie;

· patrimoniul lor după desfiinţarea regimului matrimonial.

Dacă prestaţia compensatorie este achitată sub forma unei rente, ea este indexată în acelaşi fel ca şi pensia alimentară. Ea poate fi fixată uniform pentru toată perioada sau poate varia în funcţie de resurse şi necesităţi.

2. Modalităţi de plată

Suma compensatorie este concretizată sub forma unui capital care poate fi constituit astfel: plata unor sume de bani, uzufructul unor bunuri determinate, beneficii obţinute de pe urma unor investiţii făcute de soţul debitor. Dacă acest capital nu este suficient, prestaţia poate fi vărsată sub formă de rentă. Regimul fiscal aplicabil în situaţia plăţii unei rente favorizează acest mod de plată faţă de constituirea unui capital (aceste sume sunt deductibile din veniturile debitorului).

3. Modificare 

Prestaţia compensatorie are un caracter forfetar. În principiu, ea nu este supusă modificărilor, nici chiar în situaţia schimbărilor survenite ulterior în resursele sau necesităţile soţilor. În mod special, se poate modifica cuantumul acesteia, dacă în lipsa revizuirii apar consecinţe de o gravitate excepţională pentru soţul care o invocă.

4. Garanţii de plată

Pentru garantarea plăţii rentei, judecătorul poate impune soţului debitor constituirea unui gaj sau acordarea unei garanţii.

5. Durata

Renta poate fi viageră sau temporară.

Prestaţia compensatorie acordată sub forma unei rente viagere nu este desfiinţată în cazul decesului soţului debitor, ci revine moştenitorilor defunctului, care au posibilitatea de a cere modificarea ei.

6. Indemnizaţia excepţională acordată în baza art. 280-1, alin. 2 din Codul civil francez

Acest tip de indemnizaţie, acordat pe considerentul echităţii, poate fi solicitat soţului vinovat de divorţ, în măsura în care celălalt soţ a contribuit la cheltuielile familiale, precum şi la bunăstarea materială a cuplului.

Cuantumul acestei indemnizaţii este stabilit în funcţie de durata convieţuirii în comun şi de aportul avut la evoluţia profesională a celuilalt soţ.

În lipsa acordului părţilor, indemnizaţia nu poate fi achitată decât sub forma unor sume de bani.

7. Daune – interese

În condiţiile în care divorţul a fost pronunţat din vina exclusivă a unuia dintre soţi, art. 266 din Codul civil prevede posibilitatea celuilalt soţ de a cere daune-interese pentru repararea prejudiciului material sau moral cauzat de desfacerea căsătoriei.

Pot fi acordate daune-interese, chiar dacă cel ce le solicită beneficiază de pensie alimentară sau prestaţie compensatorie.

Indemnizaţia poate fi achitată sub forma unei rente, constituire de capital, atribuire a unui uzufruct sau cedarea proprietăţii asupra unui bun determinat. Dacă este vorba de o rentă, aceasta poate fi indexată.

C. Desfiinţarea regimurilor matrimoniale

Principalele regimuri matrimoniale:

a) Regimul de drept comun

Regimul legal al comunităţii de bunuri a fost reglementat prin Legea din 13 iulie 1965 şi este definit prin art. 1401 din Codul civil. Se face distincţie între bunurile proprii ale soţilor dinainte de căsătorie, cele primite cu titlu de donaţie sau cele moştenite şi patrimoniul comun, format din bunurile dobândite de soţi, împreună ori separat, cât timp a durat căsătoria.

Fiecare soţ poate administra şi dispune de bunurile comune. Există o excepţie, în cazul când soţii donează un bun comun pentru care este necesar consimţământul ambilor.

b) Alte regimuri matrimoniale

Participarea la bunurile dobândite este reglementată de art. 1569 din Codul civil şi funcţionează pe principiul separaţiei de bunuri pe durata căsătoriei, fiecare soţ având puterea de a dispune de patrimoniul personal.

De asemenea, există o excepţie cu privire la cedarea unui bun cu titlu gratuit, operaţiune ce necesită şi acordul celuilalt soţ.

Separaţia de bunuri este definită de art. 1536 din Codul civil francez, care arată că fiecare soţ are dreptul de a administra, de a se bucura şi de a dispune în mod liber de toate bunurile personale.

Partajul bunurilor

a) Regimul de drept comun

După divorţ, comunitatea de bunuri este dizolvată şi lichidată. Bunurile comune sunt evaluate la data partajului. Activul existent este împărţit în mod egal între cei doi soţi. Partajul poate fi făcut în natură (prin atribuirea de loturi) sau în numerar. În cazul unor neînţelegeri între soţi, bunurile pot fi vândute iar preţul obţinut este împărţit între ei.

b) Regimul participării la bunurile dobândite

În momentul desfacerii căsătoriei, fiecare soţ are dreptul de a participa la jumătate din bunurile celuilalt soţ.

În principiu, fiecare soţ beneficiază de jumătate din bunurile celuilalt, dar în convenţia matrimonială poate fi stabilită o proporţie de participare diferită.

c) Separaţia de bunuri

Divorţul nu prezintă nici o consecinţă patrimonială asupra foştilor soţi. Se prevede faptul că anumite sume sunt rambursate unuia dintre soţi, după ce are loc o evaluare a celor două patrimonii separate. Eventual, se recurge la o împărţire a bunurilor indivize.

D. Atribuirea locuinţei după divorţ

1. Soţii sunt proprietarii locuinţei

În acest caz, locuinţa aparţinând ambilor soţi este atribuită unuia dintre ei, vândută, ori se menţine starea de indiviziune.

Dacă locuinţa este atribuită unuia din soţi, celălalt primeşte în compensaţie bunuri egale ca valoare sau o sultă. În marea majoritate a cazurilor, locuinţa este vândută iar preţul obţinut este împărţit între soţi.

În situaţia în care locuinţa rămâne în indiviziune, pe o perioadă de cinci ani sau mai mult, soţul care o ocupă trebuie să plătească celuilalt o indemnizaţie de ocupare.

De asemenea, soţul care beneficiază de o prestaţie compensatorie poate obţine, în contul executării acestei prestaţii, fie uzufructul asupra locuinţei, fie proprietatea ei.

2. Unul dintre soţi este proprietarul locuinţei

Art. 285-1 din Codul civil dă posibilitatea judecătorului de a-l obliga pe soţul neproprietar la plata unei chirii soţului proprietar.

Această chirie poate fi acceptată de soţul neproprietar în următoarele cazuri: dacă i s-a încredinţat îngrijirea copiilor, iar perioada de plată a chiriei este determinată de către judecător şi nu durează decât până la majoratul celui mai mic dintre copii; în cazul unui divorţ datorat imposibilităţii convieţuirii, durata plăţii chiriei nu poate depăşi o perioadă de nouă ani, cu excepţia unei noi hotărâri judecătoreşti.

Judecătorul poate anula chiria, dacă apar noi evenimente, precum: întreţinerea copiilor a fost încredinţată soţului proprietar, recăsătoria, neîndeplinirea obligaţiilor părinteşti ale soţului locatar.

3. Soţii au calitatea de chiriaşi ai imobilului

Ambii soţi sunt consideraţi chiriaşi ai apartamentului, chiar dacă numai unul dintre ei a încheiat contractul de închiriere înainte sau în timpul căsătoriei.

Art. 1751 prevede, în caz de divorţ, atribuirea contractului de închiriere unuia dintre soţi, în considerarea unor interese sociale şi familiale în cauză, sub rezerva unei recompense acordate celuilalt soţ.

În general, locuinţa este atribuită soţului care are în grijă copiii sau celui care a câştigat procesul de divorţ.

 

 

GERMANIA

Legea privind reforma dreptului căsătoriei şi al familiei din 14 iunie 1976 a introdus nereuşita căsătoriei ca unic motiv al divorţului. Divorţul este pronunţat de către judecător.

O mare parte a regulilor privitoare la consecinţele patrimoniale ale divorţului se găsesc în Codul civil german, acesta conţinând dispoziţii referitoare la pensia alimentară cuvenită copiilor şi fostului soţ, regimurile matrimoniale şi compensaţia pentru drepturile de pensie.

Reglementările din Codul civil sunt completate de:

· Legea privind “avansul de întreţinere” din 29 iulie 1979, care stabileşte în ce condiţii părintele divorţat care are în grijă copilul poate obţine un avans lunar din pensia alimentară ce urmează să o primească;

· Ordonanţa din 21 octombrie 1944 care determină statutul locuinţei conjugale şi a mobilei din aceasta.

 

I. Pensia de întreţinere pentru copii

Stabilirea

Codul civil, în partea sa consacrată divorţului, nu reglementează consecinţele acestuia cu privire la copii.

Această problemă este reglementată de prevederile generale din Codul civil cu privire la obligaţiile alimentare între părinţi. Aceste dispoziţii nu se aplică numai în cazul copiilor, ci tuturor membrilor familiei pe linie directă care nu sunt în măsură să se întreţină.

Codul civil reglementează că părinţii sunt obligaţi să asigure întreţinerea copiilor lor. Obligaţiile alimentare nu dispar chiar dacă există un alt susţinător, de exemplu un bunic, ori dacă copilul îşi poate avea singur de grijă, prin folosirea propriului capital.

După divorţ, unul dintre părinţi are grijă de copil, executând în natură obligaţia sa, locuind împreună, iar celălalt părinte plăteşte o pensie care acoperă toate nevoile copilului, inclusiv costurile educaţiei şi ale formării profesionale a acestuia.

În lipsa acordului între părinţi, suma care reprezintă pensia este fixată de către tribunal, în funcţie de nevoile copilului şi de capacitatea financiară a debitorului pensiei.

Codul civil nu conţine nici o dispoziţie care să permită calcularea cuantumului pensiei de întreţinere a copiilor. În urma practicii jurisprudenţiale, anumite tribunale au stabilit tabele care indică sumele lunare ale pensiei copilului, în funcţie de vârsta acestuia şi de veniturile nete ale debitorilor.

Veniturile din aceste tabele au o valoare consultativă pentru judecător, care trebuie să ţină cont de particularităţile fiecărui caz.

Art. 1612 din Codul civil, introdus prin Legea din 1998 privind întreţinerea copilului, dispune că, copilul minor (în practică reprezentatul său legal) poate cere ca suma care reprezintă pensia să exprime un procentaj din valoarea de referinţă fixată pe cale de ordonanţă. Ministerul de Justiţie german a elaborat în 1998 primul barem privind aceste sume, care a fost modificat în 1999. Cuantumul acestor sume variază între 324 DM şi 510 DM lunar, în funcţie de vârsta copilului şi landul de domiciliu (în Vestul sau Estul Germaniei).

Aceste sume sunt revăzute la doi ani, pentru a ţine cont de evoluţia salariilor nete, antrenând o revizuire automată a pensiilor.

2. Modalităţi de plată

În principiu, pensia se achită lunar, la începutul lunii.

Art. 1612-1 prevede posibilitatea ca debitorul să ceară modificarea plăţii obligaţiei sale alimentare, atunci când există motive întemeiate.

În acelaşi timp, Codul civil prevede că, pentru a face faţă unor nevoi neprevăzute, creditorul poate cere debitorului plata unor sume mai mari, în mod excepţional.

3. Modificarea

Pentru că dreptul la pensie este stabilit printr-o hotărâre, printr-un acord judiciar sau printr-un act notarial care are forţă executorie, suma reprezentând pensia poate fi modificată printr-o acţiune în justiţie, care se bazează pe modificarea substanţială a situaţiei avute în vedere în momentul stabilirii iniţiale sau printr-un acord între părinţi.

4. Garanţii de plată

Legea privind “avansul de întreţinere” din 23 iulie 1979, modificată în 1994 şi apoi în 1998, prevede un ajutor excepţional pentru părintele divorţat care creşte singur un copil în vârstă de mai puţin de 12 ani, care nu primeşte sau care primeşte în mod neregulat pensia datorată de celălalt părinte.

Părintele în cauză poate cere administraţiei competente a landului acordarea unei prestaţii specifice - “avans de întreţinere” -, care este plătit timp de maxim 72 de luni până copilul împlineşte vârsta de 12 ani. Avansul este calculat ca reprezentând o parte din valoarea de referinţă fixată prin ordonanţă de către Ministerul de Justiţie, din care se reţine jumătate din alocaţia familială primită pentru primul copil (în valoare de 125 DM în prezent). În situaţia în care se aplică această măsură, landul se subrogă în drepturile creditorului până la acoperirea sumelor plătite.

5. Durata

După 1 iulie 1998, art. 1603 din Codul civil german dispune că majorii necăsătoriţi au aceleaşi drepturi la pensie ca şi minorii, în măsura în care îşi continuă studiile şi locuiesc cu unul dintre părinţi. Obligaţia de întreţinere a părinţilor cu privire la copil ia sfârşit numai atunci când acesta şi-a încheiat studiile.

Părinţii au datoria de a finanţa formarea şcolară sau profesională a copilului, adaptată posibilităţilor lor financiare, care să corespundă înclinaţiilor, capacităţilor şi posibilităţilor acestuia.

În timpul studiilor, copilul nu poate fi constrâns să lucreze. În acelaşi timp, el trebuie să desfăşoare activitatea şcolară fără întreruperi şi întârzieri, iar finanţarea unei a doua calificări profesionale nu este posibilă, decât dacă se justifică din raţiuni independente de voinţa copilului (de exemplu, boala). 

1. Prestaţii compensatorii acordate unuia dintre soţi

Codul civil prevede plata unei pensii alimentare în favoarea unuia dintre soţi numai în situaţia în care acesta se află într-o situaţie financiară precară după divorţ.

1. Stabilirea

Art. 1585 din Codul civil prevede că, în caz de divorţ, foştii soţi pot încheia o înţelegere între ei cu privire la obligaţia de întreţinere, la pensia alimentară. Conţinutul acordului (suma, durata şi modalităţile de plată) sunt lăsate la libera apreciere a părţilor.

Dacă soţii nu ajung la un acord, judecătorul decide dacă soţul care a făcut cererea are dreptul la pensie alimentară, determinând suma şi durata plăţii.

Pensia alimentară constituie, într-adevăr, un drept, dacă veniturile ori patrimoniul unuia dintre soţi nu-i permit acestuia să aibă grijă de propriile nevoi, deoarece art. 1569 din Codul civil dispune că, “dacă după divorţ unul dintre soţi nu-şi poate asigura propria întreţinere, acesta dispune împotriva celuilalt soţ de o creanţă alimentară, în anumite condiţii. Codul civil obligă pe soţul care solicită pensia alimentară să-şi utilizeze propriul capital înainte de a formula cererea, afară de cazul în care slujba sa ar fi nerentabilă din punct de vedere economic şi inechitabilă în comparaţie cu situaţia financiară a fiecăruia dintre cele două părţi”.

În plus, art. 1570 prevede că: “soţul divorţat are dreptul la o pensie alimentară atâta timp şi în măsura în care nu poate desfăşura nici o activitate profesională, dorind să se ocupe de copilul comun şi să vegheze la educaţia sa”.

Codul civil prevede că soţul divorţat are dreptul la o pensie alimentară dacă nu poate desfăşura o activitate profesională din cauza vârstei sale, din cauza stării de sănătate ori dacă trebuie să reînceapă formarea şcolară sau profesională întreruptă din cauza căsătoriei. De asemenea, el are dreptul la o pensie alimentară şi în cazul în care nu-şi poate găsi după divorţ o activitate profesională conformă cu pregătirea sau cu capacitatea sa, cu vârsta sa, cu starea de sănătate, cât şi potrivită cu nivelul de trai al soţilor dinainte de divorţ.

Alături de criteriile obiective care justifică plata pensiei alimentare, art. 1576 şi 1579 din Codul civil prevăd “cauze pozitive de echitate” şi, respectiv, “cauze negative de echitate”, care permit judecătorului să aprecieze situaţia în funcţie de circumstanţele concrete.

Astfel, dacă mariajul a durat o perioadă scurtă de timp (doi ani, conform jurisprudenţei) ori dacă cel care solicită pensia se face vinovat de un comportament condamnabil (delicvenţă, nerespectarea obligaţiilor sale familiale etc.), astfel de cauze pot conduce la refuzul acordării pensiei alimentare.

Conform Codului civil, pensia alimentară trebuie să acopere nevoile soţului care a cerut-o şi, în anumite cazuri, să acopere costurile unei asigurări de sănătate, a formării profesionale ori a unei asigurări pentru bătrâneţe.

Pensia depinde de capacitatea financiară a debitorului, având în vedere că propria lui subzistenţă trebuie să fie asigurată în egală măsură.

Legea nu reglementează cu exactitate modalitatea de calcul a cuantumului pensiei. Anumite jurisdicţii au elaborat linii directoare, care au valoare orientativă, aplicându-se venitului net lunar al debitorului un procentaj variabil între 40% şi 50%.

2. Modalităţi de plată

În lipsa unui acord între părţi, art. 1585 din Codul civil prevede că plata pensiei alimentare se face lunar, la începutul lunii.

În cazuri excepţionale, pentru motive serioase, creditorul poate obţine efectuarea plăţii prin intermediul unui vărsământ de capital, dacă aceasta nu constituie un impediment pentru debitor.

3. Modificarea

Pentru că dreptul la pensie este stabilit printr-o hotărâre, printr-un acord judiciar ori printr-un act notarial care are forţă executorie, suma poate fi modificată de comun acord sau printr-o acţiune în justiţie. În acest din urmă caz, cererea de modificare se bazează pe o schimbare substanţială a elementelor avute în vedere în momentul calculării pensiei.

4. Garanţii de plată

Dacă soţul se sustrage obligaţiei sale de a plăti pensia alimentară şi astfel pune în pericol nevoile fostului soţ, el este pus sub urmărire penală.

Dacă statul plăteşte un ajutor social beneficiarului pensiei, se subrogă în drepturi acestuia, până la acoperirea sumei.

5. Durata

După divorţ, în principiu, soţii sunt obligaţi să-şi asigure singuri propriile nevoi. Din această cauză, Legea din 20 februarie 1986 a permis judecătorului limitarea în timp a pensiei alimentare ori diminuarea sa în etape succesive.

De altfel, obligaţia alimentară ia sfârşit în momentul recăsătoririi soţului beneficiar ori în caz de renunţare valabilă a creanţei alimentare. În schimb, această obligaţie nu se stinge în cazul decesului debitorului, ea fiind transmisă moştenitorilor acestuia.

2. Lichidarea regimului matrimonial

Principalele regimuri matrimoniale

a) Regimul de drept comun este cel al comunităţii diferenţiate de bunuri, reglementat de art. 1363 şi următoarele din Codul civil. 

Acest regim funcţionează ca o separaţie de bunuri pe tot timpul căsătoriei. Patrimoniul soţului şi al soţiei nu devine patrimoniu comun al soţilor, la fel şi bunurile cumpărate de unul sau altul în timpul căsătoriei.

În timpul căsătoriei, fiecare dintre soţi îşi administrează şi dispune liber de patrimoniul său, sub rezerva limitelor prevăzute de art. 1365 şi 1369 din Codul civil. Astfel, unul dintre soţi nu poate, fără consimţământul celuilalt:

· să încheie acte de dispoziţie asupra totalităţii de bunuri;

· să dispună sau să înstrăineze mobila din domiciliul conjugal.

b) Alte regimuri matrimoniale

Separarea bunurilor

Regimul separării bunurilor este reglementat de art. 1414 din Codul civil, care dispune că, “dacă soţii nu adoptă regimul legal sau renunţă la el, li se aplică regimul separării bunurilor, cu excepţia cazurilor în care în contractul de căsătorie sunt prevăzute alte dispoziţii”.

În acest regim există numai bunuri proprii ale soţului şi bunuri proprii ale soţiei, fiecare având liberă administrare şi liberă dispoziţie asupra lor. În acelaşi timp, fiecare soţ este răspunzător de propriile datorii.

Comunitatea de bunuri

Art. 1415 şi următoarele din Codul civil reglementează regimul comunităţii de bunuri. Acest regim se aplică diferenţiat, în funcţie de dorinţa soţilor. Astfel, putem distinge mai multe situaţii:

· patrimoniul comun, care se constituie din bunurile pe care soţii le posedă în momentul căsătoriei şi din cele cumpărate în timpul căsătoriei;

· patrimoniul propriu al fiecărui soţ, care este compus din drepturi netransmisibile (uzufruct, o creanţă insesisizabilă ori un drept de reparare a unui prejudiciu moral);

· patrimoniul rezervat fiecărui soţ, format din bunurile expres excluse din comunitatea de bunuri prin contractul de căsătorie ori de către autorul unei liberalităţi.

Dacă nu sunt prevăzute alte aranjamente în contractul de căsătorie, soţii administrează în comun bunurile comune. În principiu, ei nu pot dispune de bunurile comune decât împreună.

Împărţirea bunurilor şi a drepturilor

a) Regimul de drept comun.

După divorţ, regimul matrimonial este desfăcut şi ia sfârşit. Codul civil prevede o creanţă de participare la profit a soţului al cărui patrimoniu a crescut mai puţin în timpul căsătoriei. În prealabil, se calculează valoarea iniţială şi cea finală a patrimoniului, scăzându-se datoriile, determinându-se creşterea realizată de patrimoniul fiecărui soţ.

Art. 1378 din Codul civil dispune că “dacă cuantumul plus-valorii realizate de către un soţ depăşeşte pe cea realizată de celălalt, primul este obligat să plătească celuilalt jumătate din diferenţă”, cu titlu de împărţire egală.

Astfel, este prevăzută o repartizare egală a plus-valorilor între soţii divorţaţi. Dar soţii pot conveni o altă modalitate de calcul. Acest acord trebuie să fie realizat sub forma unui act notarial ori înregistrat la tribunal.

Art. 1381 din Codul civil prevede că “debitorul se poate opune plăţii creanţei de participare la mărirea patrimoniului, dacă aceasta este deosebit de inechitabilă în raport cu circumstanţele cauzei, citând cu titlu de exemplu, neîndeplinirea obligaţiilor pecuniare rezultate din căsătorie, de către creditor cât timp a durat mariajul”.

b) Alte regimuri matrimoniale

Separarea bunurilor

În principiu, divorţul nu are nici o consecinţă asupra patrimoniului fiecăruia dintre soţi. În momentul divorţului, fiecare îşi păstrează bunurile proprii.

Comunitatea de bunuri

Regimul comunităţii de bunuri ia sfârşit în acelaşi moment cu pronunţarea divorţului. Fiecare soţ păstrează bunurile proprii şi bunurile rezervate lor. Masa comună, rămasă după plata datoriilor comune, este împărţită în mod egal între soţi, afară de cazul când în contractul de căsătorie se prevede o altă repartizare. Art. 1478 din Codul civil reglementează că fiecare soţ poate cere restituirea valorii aportului său. De asemenea, el poate primi bunurile care sunt destinate exclusiv uzului personal.

c) Cazul particular de compensare a drepturilor de pensie pentru limită de vârstă.

Pentru a ţine cont de faptul că unul dintre soţi nu a putut desfăşura o activitate profesională ori a desfăşurat o activitate profesională mai puţin bine plătită decât a soţului său, în special din cauza administrării gospodăriei ori a educării copiilor, Legea din 14 iunie 1976 a reformat dreptul căsătoriei şi al familiei, instaurând compensarea drepturilor de pensie pentru limită de vârstă ori de invaliditate dobândite în timpul căsătoriei. Această măsură viza ameliorarea situaţiei financiare a soţiei divorţate ajunsă la vârsta pensionării.

Dispoziţiile iniţiale au fost completate de două legi, în 1983 şi în 1986, şi figurează în Codul civil la art. 1587 şi următoarele.

În procedura divorţului este prevăzut că judecătorul hotărăşte, din oficiu, asupra compensării drepturilor de pensie, pentru limită de vârstă sau pentru invaliditate, independent de pensia alimentară. Totuşi, Codul civil prevede şi anumite ipoteze în care judecătorul trebuie să înlăture compensaţia.

De asemenea, soţii pot încheia un acord cu privire la această compensaţie printr-un act notarial. În cazul unor schimbări substanţiale, de exemplu modificarea reglementărilor ori a valorii drepturilor, soţul poate cere revizuirea părţii din hotărârea de divorţ în care este prevăzută compensarea drepturilor de pensie pentru limită de vârstă.

În practică, judecătorul, ajutat de casele de pensii, calculează drepturile de pensie pentru limită de vârstă sau pentru invaliditate pentru fiecare soţ, dobândite în timpul căsătoriei. Cel care a dobândit drepturi mai mari decât celălalt este obligat să plătească jumătate din diferenţă celuilalt.

Această compensaţie operează după mai multe modalităţi complexe. Pentru a simplifica prezentarea, sunt tratate în continuare numai drepturile de pensie pentru limită de vârstă, drepturile de pensie pentru invaliditate fiind compensate în mod similar.

Legea prevede două proceduri de compensare, şi anume compensarea prevăzută în dreptul public şi procedura prevăzută în dreptul obligaţiilor.

Compensaţia prevăzută în dreptul public

Debitorul care a obţinut drepturi în regimul legal al asigurărilor pentru limită de vârstă ori în regimul funcţionarilor transferă o parte din drepturile sale soţului său, într-un cont deschis pe numele celui din urmă.

Compensarea operează în acelaşi fel cu alte regimuri de pensii care prevăd în statutul lor împărţirea drepturilor între soţii divorţaţi.

Compensarea prevăzută de dreptul obligaţiilor

Codul civil prevede un alt mod de compensare a drepturilor dobândite la case private de pensii, care nu prevăd împărţirea drepturilor între soţii divorţaţi.

Soţul beneficiar al compensaţiei obţine un drept de plată a unei pensii care îi este vărsată ulterior, dar numai dacă debitorul compensaţiei poate el însuşi să valorifice drepturile de pensie. Soţul creditor poate cere despăgubirea imediată a drepturilor viitoare, în măsura în care acest lucru este posibil din punct de vedere economic pentru debitor.

Acest drept încetează în momentul morţii debitorului, dar creditorul poate obţine o compensare a sumelor dacă organismele de pensionare prevăd o rentă pentru această cauză. Cuantumul pensiei este calculat în această situaţie, în funcţie de baremul prevăzut.

Pentru a rezolva mai rapid asemenea situaţii, şi mai ales pentru a evita toate problemele legate de decesul prematur al debitorului, legea adoptată în anul 1986 dă dreptul judecătorului, în anumite circumstanţe, să înlocuiască compensaţia prevăzută în dreptul obligaţiilor, cu o compensaţie din dreptul public.

4. Atribuirea locuinţei comune a soţilor

În general, această problemă se rezolvă printr-un acord între foştii soţi. În lipsa acordului, hotărăşte tribunalul asupra acestei probleme, la cererea unuia dintre soţi şi aplicând ordonanţa privind soarta locuinţei comune şi a bunurilor mobile, care a fost adoptată la 21 octombrie 1944.

1. Ambii soţi sunt proprietarii locuinţei comune

În acest caz, tribunalul poate decide atribuirea locuinţei numai unuia dintre soţi, sub rezerva plăţii unei indemnizaţii compensatorii către celălalt.

Când există posibilitatea, judecătorul poate hotărî împărţirea locuinţei.

2. Numai unul dintre soţi este proprietarul locuinţei comune

Tribunalul poate hotărî, în circumstanţe excepţionale, atribuirea folosinţei locuinţei celuilalt soţ, această decizie fiind necesară pentru a evita consecinţe grave şi inechitabile. Celălalt soţ, proprietar al locuinţei, primeşte în această situaţie o indemnizaţie compensatorie.

3. Ambii soţi sunt chiriaşi în locuinţa comună

Tribunalul poate reorganiza raportul locativ, dar trebuie să ţină cont de interesele locatarului.

Dacă soţii sunt cotitulari ai contractului de închiriere, tribunalul poate hotărî transferul contractului numai pe numele unuia dintre soţi. Dacă numai unul dintre soţi este titularul contractului, tribunalul poate hotărî transferul contractului către celălalt soţ.

 

 

SPANIA

Legea nr. 30/7.07.1981 a reintrodus divorţul ca modalitate de desfacere a căsătoriei, încheiată atât în formă civilă, cât şi religioasă. Divorţul este pronunţat întotdeauna de către un judecător.

Regulile privind consecinţele patrimoniale ale divorţului se găsesc în Codul civil. Acesta conţine măsuri în favoarea copiilor, dispoziţii referitoare la prestaţiile compensatorii acordate unuia dintre soţi, criteriile pentru atribuirea locuinţei în caz de divorţ, precum şi modalităţile de desfiinţare a regimului matrimonial.

A. Pensia de întreţinere pentru copii

Reprezintă o consecinţă importantă ce decurge din desfacerea căsătoriei.

 

1. Stabilire

Cuantumul pensiei alimentare pentru copii nu este reglementat prin lege. Soţii pot să convină asupra unei sume în cadrul procedurii divorţului, sumă ce trebuie acceptată de judecătorul cauzei.

În cazul unui dezacord între soţi, judecătorul este cel care stabileşte cuantumul acestei pensii. El trebuie să ţină cont de următoarele elemente: beneficiile nete realizate de soţi şi patrimoniul acestora, cheltuielile necesare pentru creşterea şi educaţia minorilor, evaluarea obligaţiilor pe care trebuie să le îndeplinească soţul căruia i s-au încredinţat copiii, frecvenţa programului de vizitare.

Modalităţile de indexare a pensiei alimentare sunt determinate de către soţi în timpul divorţului, sau de către judecător. Scopul acestor indexări ale pensiei alimentare este menţinerea puterii de cumpărare a soţului căruia i-au fost încredinţaţi copiii. În general, pensia este indexată în funcţie de variaţiile indicelui preţului la produsele de consum, de salariul anual al soţului obligat la plată, ori de o combinaţie între aceste două elemente. Soţii pot decide, de comun acord, asupra altor modalităţi de indexare periodică a pensiei alimentare.

2. Modalităţi de plată

Pensia poate fi plătită în rate lunare care sunt necesare pentru achitarea unor debite fixe (cheltuieli cu şcolarizarea, restituirea unor sume privind locuinţa, asigurări). De asemenea, plata poate consta în remiterea unei sume de bani, a unui bun sau în constituirea unui uzufruct.

De reţinut este faptul că, dacă soţii sunt de acord, ei pot statua alte modalităţi de plată a pensiei alimentare.

3. Modificare

Pensia alimentară poate fi modificată în urma unui acord încheiat între soţi sau în urma unei hotărâri judecătoreşti.

Judecătorul poate schimba cuantumul pensiei atunci când are loc o modificare substanţială a elementelor care au servit drept bază de calcul la stabilirea pensiei. Cu toate că îmbunătăţirea situaţiei financiare a debitorului justifică o creştere a pensiei alimentare, în timp ce scăderea veniturilor sale are drept consecinţă diminuarea pensiei, trebuie respectat principiul proporţionalităţii în ambele situaţii.

Pensia poate fi modificată în aceiaşi măsură şi de necesităţile copiilor (majorul independent financiar care pleacă din casa părintească, copil bolnav aflat în îngrijire medicală, ce obligă la cheltuieli suplimentare).

 

 

4. Garanţii de plată

Soţul care a obţinut custodia copiilor poate solicita, pentru garanţia plăţii pensiei alimentare, înregistrarea creanţei sale şi instituirea unor ipoteci asupra unor bunuri determinate aparţinând debitorului ori o cauţiune bancară din partea debitorului sau a unei terţe persoane.

5. Durata

Plata pensiei se întinde pe timpul minorităţii copiilor. Ea poate fi prelungită dacă minorul urmează studii de specialitate, ţinând cont şi de situaţia familială a acestuia.

Această plată încetează în caz de deces ori adopţie a copilului de către o terţă persoană, precum şi în caz de deces al debitorului obligaţiei.

B. Prestaţii compensatorii acordate unuia dintre soţi

Un soţ nu poate obţine decât o prestaţie compensatorie. Art. 97 din Codul civil spaniol defineşte prestaţia compensatorie ca fiind o pensie acordată unuia dintre soţi “atunci când divorţul a produs un dezechilibru economic, în raport cu situaţia celuilalt soţ, fapt ce duce la o degradare a situaţiei sale faţă de cea existentă în timpul căsătoriei”.

1. Stabilire

Cuantumul prestaţiei compensatorii poate fi stabilit fie în mod direct de către soţi, fie de către judecătorul cauzei.

Atunci când prestaţia este fixată de către judecător, acesta trebuie să ţină cont de următoarele elemente determinate în momentul separării:

· acordurile încheiate între soţi;

· vârsta şi starea sănătăţii celor doi soţi;

· calificarea profesională şi posibilităţile de obţinere a unui serviciu;

· perioadele de timp consacrate familiei, în trecut şi în viitor;

· colaborarea profesională cu celălalt soţ;

· durata căsătoriei şi timpul petrecut în comun;

· pierderea unui eventual drept la pensie;

· patrimoniul comun, ca şi mijloacele financiare şi trebuinţele fiecăruia dintre soţi.

Modalităţile de indexare ale prestaţiei compensatorii sunt determinate în convenţia de divorţ. În general, pensia este indexată în funcţie de indicele preţurilor la produsele de consum, dar soţii pot decide de comun acord de a lua în considerare alte criterii, precum creşterea salariului debitorului, ori îmbinarea mai multor criterii.

2. Modalităţi de plată

În situaţia în care pensia compensatorie este fixată de către un judecător, plata acesteia se va face sub forma unor rate lunare.

Soţii pot conveni înlocuirea acestor rate lunare cu fixarea unei rente viagere, constituirea unui uzufruct asupra unor bunuri determinate, remiterea unui bun ori plata unei sume de bani.

3. Modificare

Suma totală a pensiei compensatorii nu poate fi modificată decât în cazul deteriorării substanţiale a situaţiei financiare a unuia dintre soţi.

Pensia poate fi diminuată numai pe considerentul scăderii veniturilor debitorului, a obligaţiilor suplimentare ce-i incumbă acestuia ori îmbunătăţirii situaţiei materiale a creditorului obligaţiei.

Prestaţia compensatorie poate fi modificată fie prin acordul mutual al soţilor, fie prin hotărâre judecătorească.

4. Garanţii de plată

Garanţiile pe care creditorul le poate cere sunt aceleaşi cu cele solicitate de creditorul obligaţiei de plată a unei pensii alimentare.

5. Durata

Dreptul la pensie compensatorie încetează atunci când beneficiarul său încheie o nouă căsătorie sau atinge un nivel de trai echivalent cu cel avut în timpul căsătoriei.

De asemenea, soţii pot stabili, de comun acord, să nu existe obligaţia de a plăti o pensie compensatorie.

Decesul soţului care avea obligaţia de plată a pensiei nu are ca efect stingerea creanţei: moştenitorii săi trebuie să plătească în continuare sumele aferente. Ei pot solicita în faţa judecătorului reducerea ori anularea pensiei, dacă masa succesorală nu este suficientă pentru a asigura plata ori dacă cota moştenitorilor rezervatari este afectată.

C. Desfiinţarea regimului matrimonial

1. Principalele regimuri matrimoniale

a) Regimul de drept comun

Regimul legal este cel reglementat de art.1344 din Codul civil. Se disting în cadrul acestui regim două situaţii:

1. patrimoniul propriu al fiecăruia din soţi, alcătuit din bunuri personale aparţinând soţilor dinainte de căsătorie sau primite în timpul mariajului, prin donaţie ori succesiune;

2. patrimoniul comun, format din bunurile dobândite de către soţi în timpul căsătoriei.

În cazul în care în contractul de căsătorie nu există alte dispoziţii, cei doi soţi administrează în comun bunurile dobândite. Consimţământul soţilor este necesar pentru a dispune de aceste achiziţii.

b) Alte regimuri matrimoniale

Participarea la dobândirea bunurilor.

Acest tip de regim este reglementat de art. 1411 din Codul civil şi funcţionează ca un regim de separare de bunuri pe toată durata căsătoriei, fiecare soţ având posibilitatea de a-şi administra bunurile în mod independent. Totuşi, un soţ nu poate dispune de un bun cu titlu gratuit, fără acordul celuilalt soţ.

Separarea de bunuri este reglementată prin art. 1435 Cod civil. Fiecare soţ rămâne proprietarul bunurilor pe care le deţinea înainte de căsătorie şi al celor pe care le dobândeşte în timpul acesteia.

2. Partajul bunurilor 

a) Regimul de drept comun

În caz de divorţ, regimul matrimonial este desfiinţat şi se va realiza un inventar al activului şi pasivului bunurilor dobândite, evaluare ce va avea loc în ziua lichidării patrimoniului. Sumele plătite de către soţ sau datorate sunt actualizate în momentul desfiinţării regimului matrimonial.

După plata datoriilor, activul rămas este împărţit în jumătate între soţi.

b) Regimul participării la bunurile dobândite

Atunci când soţii au adoptat acest regim, ei au dreptul de a participa fiecare, în cazul desfiinţării regimului matrimonial, la bunurile celuilalt. Creanţa de participare reprezintă diferenţa între patrimoniul originar şi patrimoniul final.

Patrimoniul originar este constituit din bunuri şi drepturi ce aparţineau fiecărui soţ la începutul regimului şi din cele dobândite ulterior prin succesiune, donaţii ori liberalităţi, din care este dedus pasivul imputabil fiecărui soţ. Aceste bunuri sunt evaluate în funcţie de starea lor şi de valoarea lor la începutul regimului sau în momentul achiziţionării lor. Valoarea lor este actualizată în ziua încetării regimului matrimonial.

Patrimoniul final este format din bunuri şi drepturi al căror titular este fiecare soţ în momentul desfiinţării regimului, din care trebuie deduse obligaţiile ce trebuie executate. Aceste bunuri sunt evaluate în ziua lichidării patrimoniului.

Bunurile dobândite reprezintă diferenţa între patrimoniul originar şi patrimoniul final al fiecăruia dintre soţi. Dacă diferenţa este negativă, nu va exista participare la pierderi.

Soţul al cărui patrimoniu a crescut mai puţin primeşte jumătate din diferenţa între bunurile proprii dobândite şi cele ale soţului său. În momentul constituirii regimului, soţii pot decide asupra împărţirii acestuia în mod diferit, dacă nu există descendenţi comuni.

Creanţa este plătită în numerar. Ea poate fi plătită în natură, prin acord între cei interesaţi sau prin hotărâre judecătorească, ca mijloc de atribuire a anumitor bunuri.

c) Regimul separaţiei de bunuri

În principiu, divorţul, în acest tip de regim matrimonial, nu are nici o consecinţă asupra patrimoniului fiecăruia dintre soţi.

În situaţia când este imposibil de a demonstra căruia dintre soţi îi aparţine un bun sau drept determinat, art. 1441 din Codul civil precizează faptul că bunul va fi împărţit în mod egal.

Art. 1438 din Codul civil prevede obligaţia, pentru fiecare dintre soţi, de a contribui la cheltuielile din timpul căsătoriei. Această contribuţie poate rezulta dintr-un acord între soţi ori, în lipsa acordului, este stabilită în raport de veniturile celor doi soţi.

De asemenea, acest articol atribuie o valoare specială “muncii casnice”, activitate de care se va ţine cont la calculul contribuţiei la cheltuieli şi care poate da dreptul la compensări în cazul desfacerii căsătoriei.

d) Atribuirea locuinţei în caz de divorţ

Soţii pot hotărî în convenţia de divorţ care dintre ei va continua să locuiască în locuinţa comună. Această decizie trebuie aprobată de către judecător.

În absenţa unui acord între soţi, folosinţa locuinţei este atribuită părintelui care are în grijă copiii, care este fie proprietarul, fie locatorul acelui imobil.

Dacă unul dintre copii este în grija unuia dintre părinţi, iar ceilalţi copii sunt încredinţaţi celuilalt părinte, judecătorul cauzei va decide, ţinând cont de “interesul familiei ce necesită mai multă protecţie”. 

Indemnizaţia de ocupare este determinată de către soţi. Dacă cei doi soţi nu au copii, locuinţa poate fi atribuită temporar soţului neproprietar ori netitular al contractului de închiriere, atunci când acesta are nevoie de mai multă protecţie.

Atribuirea locuinţei comune soţului neproprietar ori netitular al contractului de închiriere ia sfârşit prin acordul mutual între părţi, când descendenţii au ajuns la maturitate sau au devenit independenţi din punct de vedere financiar, ori în situaţia când părintele ce avea în grijă copiii a fost decăzut din acest drept.

 

 

CONCLUZII

 

Studiind efectele patrimoniale ale divorţului într-o serie de state europene (Anglia, Danemarca, Elveţia, Franţa, Germania şi Spania) se constată că reglementările existente în acest domeniu sunt aplicate numai dacă părţile nu ajung la o înţelegere. Acordul între soţi cu privire la copii trebuie să fie ratificat de către judecător. Chiar dacă consecinţele patrimoniale ale divorţului sunt adesea hotărâte în funcţie de acordul părţilor, ele trebuie să respecte reglementările în vigoare.

Examinarea legislaţiei în vigoare, în cele şapte ţări, scoate în evidenţă următoarele:

· sumele plătite între foştii soţi sunt limitate la o anumită perioadă de timp în toate ţările;

· modificarea acestor sume este posibilă;

· sumele de bani între soţi au un caracter excepţional;

· în Germania, Anglia, Olanda şi Elveţia există dispoziţii explicite privind împărţirea drepturilor la pensia între soţii divorţaţi;

· în afara Spaniei, toate celelalte ţări au prevăzut în legislaţia lor baremuri pentru calcularea pensiilor alimentare pentru copii.

I. În toate ţările studiate, sumele vărsate periodic între foştii soţi sunt limitate în timp şi există posibilitatea de a fi revizuite

1. În afară de Spania, aceste sume îmbracă forma unei pensii alimentare care permit depăşirea dificultăţilor financiare pasagere.

a) În Spania, soţul divorţat nu poate obţine o sumă compensatorie.

Codul civil reglementează că o pensie este vărsată unuia dintre soţi numai dacă situaţia de după divorţ a produs un dezechilibru economic faţă de poziţia celuilalt soţ, atrăgând după sine o degradare a situaţiei sale în raport cu cea existentă în timpul căsătoriei;

b) În celelalte ţări, soţul divorţat poate obţine o pensie alimentară.

În Anglia şi Ţara Galilor, dar şi în Danemarca, există reglementată posibilitatea, dacă este cazul, obţinerii de la fostul soţ, de lucruri, ca o pensie alimentară fondată pe obligaţia de întreţinere. O sumă de bani sau un bun poate fi acordat peste sau în locul pensiei alimentare.

În Germania şi Elveţia, soţul divorţat nu poate primi o pensie alimentară.

Dar în toate ţările studiate, acordarea pensiei alimentare nu se face în mod automat. Stabilirea ei depinde întotdeauna de situaţia soţului care o cere. Pensia alimentară nu constituie un drept decât dacă veniturile sau patrimoniul soţului divorţat nu permit să aibă grijă singur de nevoile sale.

În Germania, Codul civil obligă pe cel care solicită să-şi folosească propriul capital înainte de a cere o pensie alimentară.

În Anglia şi în Ţara Galilor, legea obligă pe judecător să ia în consideraţie ruperea obligaţiilor financiare mutuale dintre soţi, imediat după pronunţarea divorţului.

În Danemarca, pentru a obţine o pensie alimentară, cel care solicită trebuie să aibă un venit lunar inferior mediei salariilor, să nu aibă copii, iar căsătoria să fi durat cel puţin cinci ani. În plus, o regulă generală, plata pensiei alimentare nu este supusă impozitului, dacă venitul lunar este mai mic de 13.000 franci şi dacă veniturile fostului soţ sunt inferioare.

În Elveţia, noile reglementări privind divorţul consacră principiul rupturii nete între foştii soţi; plata unei pensii alimentare nu este reglementată. Trebuie să fie dovedită imposibilitatea celui care cere plata pensiei de a avea singur grijă de sine.

2. Plata pensiei este acordată pe o durată limitată

În Germania, după adoptarea legii din 20 februarie 1986, judecătorul poate limita, în timp, plata pensiei alimentare ori o poate diminua progresiv.

În Anglia şi Ţara Galilor, legiuitorul încurajează autonomia financiară a soţilor divorţaţi şi legea îl obligă pe judecător, dacă a prevăzut plata unei pensii alimentare, să o determine în timp. În general, perioada este de doi sau cinci ani.

În Danemarca, judecătorul poate stabili, în afara unor împrejurări excepţionale, plata pensiei alimentare pe o perioadă ce nu poate depăşi zece ani. În cele mai multe cazuri, pensiile se plătesc pe o perioadă de cinci, opt sau zece ani. Plata unei pensii viagere este foarte rar întâlnită şi numai în următoarele condiţii: durata căsniciei a durat mai mult de douăzeci de ani, cel care beneficiază de această pensie nu a lucrat niciodată, are cel puţin patruzeci şi cinci de ani şi nu are nici o perspectivă de a se angaja.

De asemenea, în Elveţia, plata pensiei alimentare este limitată în timp, până când soţul aflat în dificultate în momentul divorţului se adaptează la noua sa situaţie.

Aceeaşi situaţie este şi în Spania, unde dreptul la pensie încetează în momentul în care cel care a beneficiat de pensie a ajuns la un nivel de viaţă asemănător celui avut în timpul căsătoriei.

3. Durata plăţii pensiei poate fi inferioară celei stabilite iniţial

Pot interveni anumite evenimente care pun capăt plăţii pensiei, cum ar fi: recăsătorirea celui care beneficiază de pensie sau decesul celui care plăteşte.

a) Recăsătorirea atrage întotdeauna după sine încetarea plăţii pensiei alimentare între soţi. Acest lucru se întâmplă în Anglia şi Ţara Galilor, Danemarca, Elveţia şi Germania.

Şi în Spania încetează plata prestaţiilor compensatorii în momentul când beneficiarul acestora se recăsătoreşte.

b) În cazul decesului debitorului, în Germania şi Spania această obligaţie trece în seama moştenitorilor.

În celelalte ţări studiate ca: Anglia, Ţara Galilor, Danemarca şi Elveţia, în momentul decesului debitorului încetează şi obligaţia plăţii, aceasta nu este trecută în masa succesorală.

În Spania, moştenitorii pot cere judecătorului diminuarea sau suprimarea prestaţiilor compensatorii, dacă moştenirea nu este suficientă pentru a asigura plata ori dacă moştenitorii rezervatori sunt afectaţi de plata acestora.

În Germania, legislaţia în vigoare nu prevede o asemenea măsură în mod explicit, dar moştenitorii pot cere modificarea cuantumului pensiei alimentare pentru modificarea în mod substanţial a elementelor care au stat la baza calculării pensiei iniţiale.

4. Plata periodică a pensiei este revizuibilă 

În toate ţările studiate, modificarea plăţii pensiei poate fi cerută pe baza unor schimbări importante a situaţiei economice a unuia dintre foştii soţi.

Dacă cererea este acceptată, pensia alimentară poate fi mărită sau diminuată în Anglia şi Ţara Galilor, în Danemarca, Elveţia şi Germania. În schimb, prestaţiile compensatorii din Spania pot fi doar reduse.

II. În toate ţările studiate plăţile în bani între soţi au un caracter excepţional

În Elveţia şi Germania, judecătorul poate hotărî, în măsura şi în circumstanţe determinate, plata pensiei alimentare sub formă de capital. În cele mai multe cazuri, pensia alimentară este plătită sub forma unei rente.

De asemenea, în Spania, dacă prestaţia compensatorie este în mod normal plătită sub forma unei sume lunare fixe, foştii soţi pot, în orice moment, decide substituirea cu un bun, plata unei anumite sume ori uzufructul unor anumite bunuri.

În Danemarca, dacă unul dintre soţi posedă bunuri proprii, celălalt poate cere judecătorului să-i acorde o sumă care să compenseze pierderile în urma divorţului. Această decizie este independentă faţă de cea prin care se hotărăşte pensia.

În Anglia şi Ţara Galilor, judecătorul are dreptul să hotărască plata unei sume forfetare între foştii soţi ori poate hotărî micşorarea patrimoniului. Aceste două categorii de hotărâri, care în principiu nu sunt revizuibile, pot înlocui şi completa ordonanţele privitoare la plata pensiei alimentare.

Când un tribunal englez dispune printr-o hotărâre că unul dintre soţi este obligat să plătească o sumă forfetară celuilalt, el dispune de libertate de acţiune. Astfel, el poate indica, în funcţie de circumstanţe, plata fracţionată a sumei ori ca sumele să fie plătite diferit, în funcţie de interese. De asemenea, el poate hotărî facilitarea plăţii sumei prin vânzarea unui bun al unuia dintre soţi. În acelaşi timp, poate dispune micşorarea patrimoniului unuia dintre soţi sau poate hotărî transferul de drepturi asupra unui bun – proprietate sau de uzufruct – de la unul la celălalt soţ.

III. În Anglia, Ţara Galilor, Elveţia şi Germania există dispoziţii legislative privind drepturile la pensie pentru limită de vârstă a soţului divorţat

Dacă unul dintre soţi nu a avut nici un loc de muncă sau dacă a avut unul, dar cu o retribuţie mai mică decât a celuilalt soţ, din cauză că s-a ocupat de educarea copiilor, în Anglia şi Ţara Galilor, Elveţia şi Germania, este prevăzută posibilitatea partajului dreptului de pensionare pentru limită de vârstă în timpul căsătoriei. 

În Germania judecătorul hotărăşte, în această privinţă, numai dacă nu se plăteşte o pensie alimentară în urma divorţului. Foştii soţi au posibilitatea oricând să se hotărască cu privire la încheierea unui acord în legătură cu această compensaţie. În general, cel care dobândeşte drepturi financiare mai mari este obligat să dea jumătate din diferenţă fostului soţ. În Elveţia, drepturile dobândite în timpul căsătoriei la casa de pensii sunt împărţite la jumătate, independent de regimul matrimonial şi de cauzele divorţului. Judecătorul poate, totuşi, să nu fie de acord cu un asemenea partaj în anumite circumstanţe excepţionale. Până în decembrie 1999, împărţirea drepturilor la pensie pentru limită de vârstă era limitată numai în cazul divorţului pronunţat din vina unuia dintre soţi.

În Anglia şi în Ţara Galilor, o lege privind pensiile, adoptată la sfârşitul anului 1999 şi care a intrat în vigoare înainte de sfârşitul anului 2000, dă posibilitatea tribunalelor de a da ordonanţe de partaj a drepturilor de pensie pentru limită de vârstă la divorţ. Ca şi în Germania, acest partaj constă într-un transfer a unei părţi din drepturile titularului către fostul său soţ.

 

IV. Cu excepţia Spaniei, toate celelalte ţări studiate prevăd bareme pentru calcularea pensiilor pentru copii

În absenţa reglementărilor clare care să permită calcularea sumelor pentru pensiile cuvenite copiilor, judecătorii germani, elveţieni şi danezi recurg la bareme prestabilite pentru calcularea pensiilor pentru copii.

În Germania sunt folosite tabele care au fost întocmite pe baza practicii în tribunalelor în domeniu şi care stabilesc pensiile în funcţie de vârsta copiilor şi de veniturile părinţilor debitori. Cel mai cunoscut este tabelul din Düsseldorf. În Elveţia este o situaţie asemănătoare, judecătorii recunoscând tabelul de la Oficiul pentru minori al Cantonului Zürich.

În Danemarca, în fiecare an, Ministerul de Justiţie publică un tabel în care sunt stabilite: sumele pentru pensiile alimentare pentru copii, care sunt în vigoare în anul următor publicării, veniturile pârâtului debitor şi, în procentaj, valoarea de referinţă, care este fixată anual de către Ministerul problemelor sociale. În aceste trei ţări, tabelele au o valoare indicativă, judecătorii fiind obligaţi să ţină cont de particularităţile fiecărei situaţii.

În Anglia şi Ţara Galilor, trei mari categorii de pensii cuvenite pentru copii sunt stabilite de Agenţia de susţinere a copiilor, organism administrativ care depinde de Ministerul asigurării sociale. Agenţia este cea care calculează cuantumul pentru pensii, utilizând o formulă matematică care are în vedere mai mulţi parametri, astfel încât soţul debitor întâmpină mari dificultăţi în determinarea avansului din pensie care trebuie plătit. Părinţii au, desigur, posibilitatea să conteste deciziile agenţiei. Sistemul în vigoare, care calculează pensiile în funcţie de veniturile părintelui debitor, este criticat, guvernul având în vedere o reformă în acest domeniu.

